Hirugarren atala, Geologiari dagokio. Irakaslea, Maribel Arriortua zen; ez dakit bere ezagutza-esparrua patuaren kontua izango ote zen.\nIrakasgai honek zuen berezitasunik handiena ikasle kopuruarena zen nire ustez. Hau da, kimikarigaiok baino ez ginen elkartzen, eta zortzi baino ez ginen Maribelekin. "Hura luxua!" pentsatuko du norbaitek, baina, edozein egoerak bezala, bazituen alde onak eta txarrak. Besteak beste, ezin piperrik egin tabernan musean aritzeko; gehiegi nabaritzen zenez gero, irakasleak arrazoiez zuzenean galdetzen zuelakoan nago ;-) Halaber, aukera eman zion gure notak ia-ia aldez aurretik erabakita izateko, hasieratik kasik gure arteko sailkapena eraikita.\nGutxi izateak arruntak ez ziren esperientziak izateko aukera eman zigun. Hala, "Kalkulu Zentroa" ezagutzeko aukera izan genuen; bai, Unibertsitatean zegoen ordenagailu erraldoiaren tokia. Erabiltzaileek txartelak baliatzen zituzten ordenagailuarekin komunikatzeko, alegia, ez zegoen, ez teklaturik, ez sagurik. Txartelen bat ere egin genuen. Eta praktiketan gainontzeko kideek ez bezalako materialak erabiltzeko aukera izan genuen.\nPasadizo bitxi bakarra dut gogoan, kideek besterik gogorarazten ez didaten bitartean behintzat. Egun batean arbelera atera ninduen problema bat bertan egitera. Han nengoen ni ba, nire ezagutzei tiraka problema ebatzi nahian. Eta bapatean, irakasleak ozenki: "birgí, birgí" (azentua bukaeran). Nik ez nion tutik ulertu; eta berak berriz. Arazoa ez zen geologia (zorionez niretzat), hizkuntza baizik; komari buruz zerbait adierazi nahi zidan, puntua jarri behar nuela edo, eta bera frantsesez ari zen "virgule" edo esanez.\nAurreko atala, irakurtzeko irrika baduzu.\nEta ekimenari dagokion blog berria, "Euskal lerroak abian"\nEtiquetas: euskal lerroak abian euskaraz joan den mendean Leioan Maribel Arriortua recuerdos oroitzapenak UPV EHU


Poken bat esku artean... ...eta beste baten zozketa!!! | Teknopataren txokoa\nPoken bat esku artean… …eta beste baten zozketa!!!\n2009(e)ko otsailak 6 Komunikazioa, Trepetak 14 iruzkin\nPokenak zer diren eta zertarako balio duten lehengoan kontatu nizuen gainetik. Gaur berriz, halako batekin egun pare batean saltseatu ostean, nola erabiltzen diren kontatuko dizuet, eta txintxo portatuz gero, poken bat dohainik eskuratzeko aukera ere emango dizuet… adi-adi irakurri, e?\nKutxak zer dakarren\nPoxpolu kutxa baten tamainako kutxa txiki-txikietan datoz pokenak, eta, egia esan, barruan ez duzue sorpresa handirik topatuko: pokena bera, eta zintzilik eramateko erabili daitekeen kordeltxo bat. Ez ongi etorriko esku orririk, ez ezer. Kutxaren atzeko aldean, hori bai, gure gailu berria aktibatzeko egin beharreko hiru pausuak, irudiz azalduta:\nPlastikozko babesa kendu: lehenengo eta behin pokenari eskua kendu behar zaio, tira eginez. Orduantxe konturatuko zara animalitxoa berez estalki bat baino ez dela. Gailua bera eskutxo zuria da. Animalitxoak estaltzen duen aldean, USB konektore bat aurki daiteke, kutxatik atera berritan plastikotxo batez babestuta dagoena. Pokena pizteko, plastikotxo hori kendu egin behar da. Orduan argitxo gorri bat piztuko da unetxo batez eta listo, gure pokena prest dago erabiltzen hasteko… eta pila gastatzen hasteko. Izan ere, poken bakoitzak botoi erako pilatxo bat du barruan, printzipioz 6-7 hilabete iraun dezakeena. PIlarik gabe, ezingo luke irrati bidezko komunikazioa egin urbiltzen zaizkion gainontzeko pokenekin.\nOrdenagailuarekin konektatu, USB ataka batean sartuz. Orduan konturatuko gara pokenak giga bat inguruko memoria duela, baina guk ezin dugula erabili, bere barne kontuetarako bakarrik da. Hala ere, hiru artxibo erakutsiko dizkigu pokenak ordenagailuan sartzean: autorun.inf, Windows erabiltzen badugu, pokenak automatikoki lan egin dezan; help.txt, laguntza testu txiki bat ingelesez; eta Start_Poken.html\nHain zuzen ere, Start_Poken.html artxibo horretan klik bikoitza egitea da azken pausua. Horrek gure nabigatzailea irekiko du, eta www.doyoupoken.com webguneko ongi etorriko orri batera eramango gaitu. Bertan, kontu bat sortzeko, edo jadanik sortuta daukagun kontua gure poken berriarekin lotzeko aukera izango dugu. Pokenik izan gabe ere erraz-erraz sortzen dira kontuak doyoupoken.com-en (baina ez dute ezertarako balio).\nPokenak zentzua izateko, garrantzizkoena da gure profila sortzea. Nolabait esateko, gure bisita txartelan zer informazio jarriko dugun eta zein ez pentsatu, eta horren arabera, datuak sortu gure poken profilean. Nortasun arazoak baldin baditugu, webguneak aukera ematen digu profil bat baino gehiago sortzeko, (laneko informazioarekin, lagunen artean konpartitzeko modukoarekin…). Guri buruzko informazioa sartzeko, gure poken profileko ‘Identities’ atalera jo behar dugu.\nPokenen indargunea ‘Social Networks’ deritzon atalean dago. Sare sozial ezberdinetan ditugun erabiltzaile izen eta pasahitzak sartu behar ditugu hor, gero ‘pokentzen’ dugun jendeak gurekin zuzenean kontaktatzeko aukera izan dezan. Sare sozial piloa dago jadanik aukeran, batzuk oso ezagunak eta beste batzuk ez horrenbeste: twitter, facebook, flickr, linkedin, ning, myspace… denborarekin, gehiago sartuko direla diote egileek, bultzatzen dute Open Social estandarrera hurbiltzen doazen heinean.\nNahi ditugun sare sozialetako datuak sartuta, Details atalera jo dezakegu, eta bertan sartu horrelakoetan normalean eskatzen den informazioa: helbide elektronikoa(k) eta fisikoa(k), telefonoa(k), jaiotze data, profileko irudia… Dena osatu dugunean, ‘Design’ atalean aukeratu ahal izango dugu gure informazio horretatik guztitik zein erakutsiko den ‘pokentzean’, eta zein ez.\nGailua bera erabiltzen\nSeguruenik, profila bera betetzea da parterik zailena. Hortik aurrera, informazioa trukatzea oso erraza da. Kalera goazenean, pokena duen beste norbait aurkituz gero, nahikoa da poken bien eskuak unetxo batez elkartzea, bostekoa ematea, kontaktuko informazioa elkarri pasatzeko. Informazio trukea ondo joanez gero, argi berde bat piztuko da pokenaren eskutxoaren barruan. Bestela, argi gorria ikusiko dugu, eta pokenen arteko ‘agurra’ errepikatu beharko dugu.\nGure solaskidea fidatzekoa den ala ez ez badakigu, pokenaren ‘mamu modua’ erabil dezakegu gure informazioa babesteko. Inor pokendu aurretik, klik bikoitza egiten badugu gure pokenaren eskuko botoitxoan, guk normal-normal jasoko dugu solaskidearen informazioa, baina berak gure ‘mamu’ bat besterik ez du ikusiko bere kontaktu zerrendan, kontaktu informaziorik gabekoa. Behin haren datuak egiaztatu, profil ezberdinak ikusi eta fidatzeko moduko laguna dela egiaztatu dugunean, aukeran dugu besteari gure profil normala ikusten uztea, ala mamua besterik gabe desagerraraztea.\nBisita txartela bera\nEzagutzen ez genuen norbait pokentzean, hor ondoko txartel horren antzekoa ikusiko dugu doyoupoken.com-era sartzen garen hurrengoan. Txartel horretan, erabiltzaileak berak erabakitako xehetasunak daude ikusgai testu gisa, eta gainera, konpartitu nahi izan dituen sare sozialen ikurrak ere agertzen dira, irudiaren azpian. Ikus bakoitzean klik eginda, erabiltzailearen sar horretako profilera sartuko gara zuzenean, haren informazioa ikusi eta harremanetan jartzeko. Momentuz, pokenek ez dute plataforma arteko interkomunikazio funtzioa betetzen (hau da, Facebook erabiltzaile batekin kontaktatzeko, norberak ere Facebooken mezularitza erabili behar du). Dena den, OpenSocial garatzen doan heinean, litekeena da gutxi barru interkomunikazio funtzioak ere ikustea doyoupoken webgunean.\nHain informazio pertsonala daramaten gailuak izanda, segurtasunak berebiziko garrantzia izan behar luke, norberaren intimitatea eta abarrak defendatze aldera. Badirudi pokengileek oso kontuan hartu dituztela horrelako gauzak eta, horrela boteprontoan, bi segurtasun aukera interesgarri ikusi ditugu han-hemenka.\nSarbide automatikoa: Nahi izanez gero, erosotasunagatik, aukera dago pokena ordenagailuko USB atakan sartzean, gure profil pertsonalera zuzenean joateko, inolako pasahitzik-eta eskatu gabe. Oso aukera ona da pokenarekin gora eta behera bagabiltza, baina ez da batere segurua: izan ere, inoiz gure pokena galduz gero, edonork izango luke aukera horrela gure informazio guzia ez ezik, gure kontaktuena ere osorik ikusteko. Hori eiditeko, sistemak aukera ematen du pokena sartuta ere pasahitza eksatzeko, eta hori gomendatzen dute gainera.\nGaldutzat eman: Pokena nonbait galduz gero, profiletik aukera dago pokena galdutzat markatzeko. Behin pokena galdutako gisa markatuta dagoenean, bere edukiak ikustezina bihurtzen dira, jabeak berak kontrakoa adierazi arte. Gainera, mezu bat ere idatz daiteke, eta pokena galdutzat ematen den bitartean, testu hori izango da bere edukitik irakurri ahal den bakarra. Galdutako pokena berriz aurkituz gero, webgunetik bertatik kendu ahal dugu klik batekin galdu-marka hori.\nOso ideia ona, sare sozial elektronikoak eta kalekoak ondo uztartzen lagun dezakeena.\nAldekoak: ideia polita eta berritzailea, erabiltzen erraza, merkea, praktikoa\nKontrakoak: erabiltzaile masa handia behar du benetan eraginkorra izateko. Erabiltzaile izenak eta pasahitzak hirugarren bati eman beharra\nZuk zeuk dohainik probatu nahi?\nZuretzat nahi duzu ondoko poken gorri hori? Interesa duzuenok, utzi erantzun bat mezu honetan bertan (zer deritzozuen pokenari, inoiz ikusi duzuen, ideia ona ala txarra iruditzen zaizuen, abantailak, desabantailak, amarentzako agurra… edozer!), eta nik astebete barru, otsailaren 13an, egingo dut zozketa idatzi duzuen guztion artean, ados? Baietz erraza?!? Ale ba, idaztera eta zorte on!!!\nPalmen azken aukera, bihar bertan\nNire lehenengo PDA Palm III bat izan zen, …\nUrteurreneko zozketa martxan!\nAtzo esan nizuen bezala, opari friki samarra zozkatu …\nMaite\t2009(e)ko otsailak 6\nOraindik ez dut pentsatu erabilgarria izan daitekeen edo ez (a ze astea!), baina aurreko mezua eta hauxe bera irakurriz, garbi ikusten ez dudan interesen bat izango duela pentsatzen dut. 😉 Beraz, apuntatu zozketan parte hartzeko!!! (Ea beste inork ez duen erantzunik uzten eta zuzenean tokatzen zaidan!!!) 😉\nAsier Lozano\t2009(e)ko otsailak 6\nIdeia polita bai…eta diseinu polita baita ere. Txarrena agian, beste egunean hitzegin genuena: hedapena. Hau da, nire “lagun-saretik” holako zeozer erabiltzen duen bakarra ni banaiz ez dauka sentzu handirik.\nAh! Eta pasahitza eman beharra… :S Ez dauka pasahitz publikoa eta pasahitz pribatua? Fitxategiak zifratzeko erabiltzen diren sistemak bezala edo…?\nIgortxu\t2009(e)ko otsailak 6\nAupa! Ba egia esan oso ideia ona iruditzen zait, aurretik irakurria nun honi buruz baina zuk egindako azterketa sakon bat bezalakorik ez dut egin. Aurrekoak esan duen bezala faktore kritiko nagusia hedapena da, dena den oso praktikoa eta originala iruditzen zait eta erabilera ikusten diot “networking” egiteko ekitaldietara dijoan jendeantzako, toke alaiago bat emango zien batzar horiei.\nptx ! irratia.com\t2009(e)ko otsailak 6\ncan you spoken about poken in our digital radio?\njoxe… xehetasunak, adibideak… gura genituzke irratian.\nBilbora hurbiltzerik bai, leku bat egingo diogu zure pokenari estudioan… AnHitz ezagutu ostean, edozer ezagutzeko prest gaude eta.\nTeketen\t2009(e)ko otsailak 6\nAzken aldian digital-fisiko interfazeetan pentsatzen nabil eta hau ez nuen ezagutzen. Interesgarria da baina nik nahiago RFID (ondo erabilian) edo QRCODE sistematan oinarritutako zerbait. Hala ere, apostu interesgarri eta kuriosoa da. Probatu nahiko nuke! Apuntatu zozketa horretan jaja.\njoxe\t2009(e)ko otsailak 6\nBanekien nik honek ‘triunfatu’ behar zuela gure artean 🙂\neta @Maite, ez dakit zertan zabiltzan, baina Akismet konturatu da interes hutsagatik zentozela, eta spam zerrendan sartu zaitu zuzenean! 😛\nmikel\t2009(e)ko otsailak 6\nBaina beno, Euskal Herrian ditugun arazo larriei erreparatuz gero, arazook konpontzen lagunduko al du Poken horrek? Hots, gehiago ligatuko al da horregaz (“Kaixo polita, ezagutu nahi al dun nire poken-a?”)?\nEz dakit zergatik, baina ezetzean nago.\nDemonocrazy\t2009(e)ko otsailak 6\nEz nuen ezagutzen, ideia ona iruditzen zait baina funtzionatzeko ‘moda’ bat bihurtzea beharrezkoa ikusten dut. Euskal Herrian gehiago ligatzeko agian Eusko jaurlaritzak oparitu beharko ditu. Ez zaidana gustatzen zera da, pasahitza eman beharra eta pribatasun arazoak, baina ideia ona da.\nAiora\t2009(e)ko otsailak 6\nNik nahi dot holako Poken bat probatzieee…. Erlearenaaaa zelako politteee dan!! TipuliÃ±a-tipuliÃ±a ibiliko nintzake holako “gatxet” batekin!!!\n@Aiora: Oh-oh, erlearena hartuta dago jadanik! 😛 Zortea baduzu, galtzagorrirekin konformatu beharko:\nMaite\t2009(e)ko otsailak 8\nJajajaja! Nik esaten dudanean makinek (batzuetan) pertsonek baino gehiago jakiten dutela… Honek bai ni antzeman!!! 😉\nBa, beste bueltatxo bat eman diot eta iruditzen zait tramankulu hau baino zerbait sofistikatuagoa aterako dutela identifikazio kontu horietarako (mugikorrerako zerbait, adibidez??). Dena den, bitartean ondo legoke probatzea… Egin al duzu zozketa??? 😉\nharitz\t2009(e)ko otsailak 8\nKatxarro kuriosoa. Niri Teketenek eman zidan horien berri orain hilabete batzuk, baina ez dut gaia sakonean ikertzerik izan… beraz, apuntatu nazazu ni ere zozketan horretan, ea nire I+G+b sailak oparitxoa jasotzen duen! 😉\nPingback: Teknopataren txokoa > Poken zozketa, gaur iluntzean!\t2009(e)ko otsailak 13\nsoftline\t2009(e)ko otsailak 13\nPolita da benetan. Bat nahi dut\nPernan\t2009(e)ko otsailak 13\nPoken! Poken! Poken! Poken! Poken! Poken! Poken! Poken! Poken!\nPorzierto, halako gailu baten inguruko komiki bat egin genuen!:


IkerGazte 2017 – ikergazte\nSo far ikergazte has created 11 blog entries.\nIkerGazte kongresuko koordinatzailea izan da Ainhoa Latatu eta lortutako emaitzekin oso harro dagoela adierazi zuen elkarrizketan. IkerGazte kongresua antolatzeko ideia UEU kide batek ekarri omen zuen 2010ean, beraz, mintegitxo bat antolatu eta mota horretako jardunaldi bati ze helburu jarri erabakitzen hasi ziren. […]\nIkerlariek beraien lanak gizarteratzeak duen garrantziaz hitz egin zuen kongresuan, publikoarekin […]\nBalorazioa oso positiboa […]\nBigarren matrikulazio epea bukatzear\nBukatzear dago IkerGazte Kongresuaren bigarren matrikulazio epea, bihar bertan da azken eguna.\nBihar, apirilak 30, IkerGazte kongresuan izena emateko bigarren epea ixten da. Espero baino matrikulazio gehiago jaso dira, 175 pertsonak eman dute izena eta.\n225 euro kostatzen du kongresuan matrikulatzeak UEUko bazkidea izan ezean, bazkideentzako ordea beherapena dauka, 185 eurotan geratzen da eta. Prezioaren barruan sartzen […]\nMaiatzaren 13an izango da lehen hitzaldia eta Paul Zachary “PZ” Myers irakasle estatubatuarrak emango du. Berak, biologia irakasten du University of Minnesota […]\nApirilaren 1etik 30era arte 225 euro balioko du kongresuan matrikulatzeak UEUko bazkidea izan ezean, bazkideentzako ordea, prezioa mantendu egiten da, hau […]\nBihar arte 185 euro balioko du kongresuan matrikulatzeak. Prezioaren […]\nMatrikulazio merkearen epea zabalik\nGaur zabaltzen da IkerGazte kongresuan izena emateko epea. Lehen matrikulazio epe hau, martxoaren 31a arte egongo da zabalik eta merkeagoa izango da hurrengoa baino.\nMartxoaren 16tik 31a arte 185 euro balioko du kongresuan matrikulatzeak. Prezioaren barruan sartzen da 3 egunetarako matrikula (maiatzak 13, 14 eta 15), aukeratutako tailer eta mintegietan parte hartzea (gogoratu plazak mugatuak […]\nIkerGazte kongresurako onartutako lanen zerrenda jakinaraziko dugu laister\nLaister jakinaraziko dugu IkerGazte kongresurako onartutako lehen ekarpenak zeintzuk izan diren.\nIkerGazten aurkeztutako lan kopurua uste baino handiagoa izan da eta horrek gainditu egin ditu gure aurreikuspenak. Aukeraketa prozesuan ahalik eta lan kopururik handiena onartzeko lanean ari gara, beti ere kalitateari uko egin gabe.\nHori dela eta, hainbat irizpide zerrendatzen ari gara artikuluen egileei lanak zuzentzeko eta […]\nUste zena baino oihartzun handiagoa izan du IkerGazteko artikulu bidalketak. Jende ezberdinaren ikerlanak jaso dira, hemengo zein nazioarteko unibertsitate […]


Gure ume hilak — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Gure ume hilak\nGure ume hilak\nLeire Narbaiza 2017/06/04 19:08\nGipuzkoako Hitzan 2017ko ekainaren 2an argitaratua\nOrain laurogei urte beste lau mila umerekin batera, gure aita ebakuatu zuten Frantziara Goizeko Izaŕa itsasontzian. Hiru urte zituenez, eta anaia txikiago bat, amarekin joateko suertea izan zuen. Horregatik, bera eta osaba ez dituzte inon gerrako umetzat aitortzen, lagunduta joan zirelako.\nBeste bost izeko-osaba ere eroan zituzten Belgika, Ingalaterra eta Frantziara. Amamak zortzigarren bat ere bazeukan, baina hemen laga behar izan zuen, Gorlizko ospitalean, gaixorik zegoelako poliomielitisak jota. Ezin dut imajinatu zer izan behar den ama batendako halakorik bizitzea: umeak Europan barreiatuta, gerra baten erdian, jakin barik berriro ere ikusiko zituen; eta hala fortunatuz gero, noiz eta zelan. Latza, oso latza.\nHala ere, sufrimenduak sufrimendu, denak itzuli zituzten Euskal Herrira. Argi dut, abaro eman zieten herrialdeetan borondate hori izan ez balitz, gutako asko ez ginela jaio ere egingo. Hala da! Horregatik ezin dut ulertu zelan ez dioten behingoz konponbidea ematen errefuxiatu eta migratzaileen tragediari. Aylan Kurdi Turkiako hondartza baten itota agertu zenetik ez dira urte bi pasatu, eta kalkulatzen dute mila eta bostehun hil direla Mediterraneoan, berrehun aurten. Gure familiakoak bezala gerratik ihesi, bizimodu lasaiago baten bila, hazteko, jolasteko, eskolara joateko.\nGure gobernuek eta Europar Batasunak beste alde batera begiratzen duten bitartean, komunikabide askok fokua jarri dute beste ume hil batzuengan, Manchesterkoengan, alegia. Hogeita bi hildako Ariana Granderen kontzertuan bonba bat lehertu zutelako. Biktima hauetako hamaika hogei urtetik beherakoak ziren. Euren izen-abizenak, aurpegiak, zaletasunak ezagutu ditugu. Zenbait komunikabidek “gure haurrak” deitu die britainiar txiki hauei. Aylan baino gureago, antza.\nEgia da, zirrara eragiten duela gaztetxo horien zerrenda ikusteak, baina “gureak” direla esatea larregi iruditzen zait. Aurreko baten idatzi nuen moduan, Siriako umeen begirada ikusten dudanean, Goizeko izarra eta Habana itsasontzietan partitutako senideen begi beltzak ikusten ditut, neure-neureak, gureak, berba baten.\nGureak, diogu, kanpoko ume hil horiez jardutean. Biolentzia jasandakoak, gerra eta mundu injustu honek eraildako haurrak. Baina Mediterraneoan itotakoak edo Manchesterren zartatukoak benetan dira urrunekoak. Gure herrian, Euskal Herrian ere hil dira eta. Ez dira ihesean itsasoan ito, ez die inork bonbarik jarri. Pobreziak eta marjinazioak hil ditu Bilboko Zorrotza auzoan ume bi eta gurasoak. Suak kiskali die etxe zaharra.\nNeure buruari galdetzen diot ea inork bilbotar txiki horiengatik “gure umeak” esango duen. Ziur nago ezetz. Etxea zonalde degradatua zegoen, orain ia bi urte Bilboko udalak konpromisoa zuen hartuta bertako desegituratze soziala aztertzeko eta beharrezko neurriak hartzeko. Baina berba bete barik etorri da desgrazia eta familia oso baten heriotza.\nBilboko ume hauen izenik eta erretraturik ez dugu ikusiko komunikabideetan. Horregatik, ziur nago ez dela dolu ekitaldi masiborik izango, etxe degradatuetan bizi diren umeek gutxi inporta dutelako, oro har. “Gure umeak” dioten titularrik ez dugu ikusiko, bertakoak izan arren.\nBatzuetan, gure hirietako auzo pobreak Manchester baino urrunago daude, zoritxarrez!\netiketak: Kolaborazioak, gerrako-umeak, Aylan Kurdi, Eustakion ipoiñak, Umeak, errefuxiatuak, Gipuzkoako Hitza, pobrezia, gorri\nArtikulu bikaina Leire.


Zure app programatu gabe sortu Mobincube erabilizFundación Izarra | Fundación Izarra\n> Ekintzailetza@eu, enplegu > Zure app programatu gabe sortu Mobincube erabiliz\nLEHENENGO SERIOUS GAMES CAMP ERMUANIkusmen artifiziala – Basque Industry 4.0\nMobincube online plataforma bat da, eta zenbait jatorrizko aplikazio mugikor sortu eta banatzeko aukera eskaintzen du IOS, Android eta Windows Phone sistema eragileak dituzten mugikor eta tabletetarako. Erraz ikusteko moduko zenbait erreminta ditu eta, horien bidez, App bat diseinatu ahal izango duzu programatzen jakin gabe.\nPlataforma erabiltzeko ez da software gehigarririk instalatu behar, Internetera konektatutako nabigatzailea baino ez dugu behar. Erreminta malgu bat da eta erraz erabiltzeko moduko programa bat du. Pertsonalizatzeko aukera handia duenez, proiektu bakoitzaren beharretara egokitzeko App-a sortu ahal izango dugu.\nGainera, App-a diseinuaren hasierako urratsetik ebaluatu eta probatzeko beharrezkoak diren erremintak ere baditu programak, baita App-en denda nagusietan argitaratzeko eta banatzeko erremintak ere, erabiltzaileak aurkitu eta bere gailuetan instalatu dezan.\nMobincube doan da eta % 100 funtzionala da eta ordaintzeko bertsio guztiak kentzeko moduko publizitatea du. Ondo baino hobeto egokitzen da informatikako oinarrizko ezagupenak dituzten erabiltzaileei eta erabiltzaile aurreratuei.\nTailerrera gailu mugikorra ekartzean gomendatzen dugu.\nMobincube erabiltzeko behar duzuna ikastea, edozein proiektu, negozio, gida, hezkuntza-aplikazio, marka edo produktu aurkezpen, ideia, etab.erako App-a sor dezazun.\nEkintzaileentzat, merkataritza- eta marketin-arduradunentzat, kudeatzaileentzat, enpresentzat, profesionalentzat eta proiektuetan App bat behar duten erabiltzaile ororentzat.\nIzena-ematea: enpresa digitala\nAldez aurretiko maketa.\nTxantiloia vs. diseinua zerotik hasita.\nPantailen bidez lan egitea.\nIrudiak eta galeriak.\nTaulak eta testuak.\nApp bidezko salmenta.\nSimulazioa eta demoa.\nAurreikustea Apple gailuetan.\nErabiltzaileentzako PUSH jakinarazpenak.


Entregatutako patatak eta orduko merkataritza - Ahotsak.eus\nEntregatutako patatak eta orduko merkataritza Janaria entregatu egin behar izaten zuten herrian. Behin senarra konturatu zen entregatutako patatak usteldu egin zirela alondegian, eta alkateari bertsotan adierazi zion hori tabernan denen aurrean. Garai hartan, dendak eta tabernak bazeuden, eta zeintzuk ziren aipatzen du.\nHizlaria(k): Garmendia Uzkudun, Juana\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ERZ-014-024 kodeko bideoa nahi duzula aipatzea: ahotsak@ahotsak.eus\nJanaria entregatu egin behar izaten zuten herrian. Behin senarra konturatu zen entregatutako patatak usteldu egin zirela alondegian, eta alkateari bertsotan adierazi zion hori tabernan denen aurrean. Garai hartan, dendak eta tabernak bazeuden, eta zeintzuk ziren aipatzen du.\nGaia(k): Politika » Gerraostea eta Francoren diktadura » Ekonomia gerraostean , Ohiturak eta bizimodua » Kontakizunak eta sinesmenak » Anekdotak, kontakizunak , Herria, azpiegitura » Herri-antolaketa » Merkataritza, dendak (kokapena)\n- Etxe, bai, esan, esan.\n- Patatia’re entregatu ber izeten zan, ta oin bezela patatia’re asko ez zan izeten.\n- Noa entregatzen zenuen?\n- Bai. Ta batian herrira entregatu, ta herrin alondegi esaten zaion hola herriko puesto bat. Ta han dana usteldu patatak, ta nee gizonak jakin in zuan, ta herriko alkatiek tabernia zeukan, eta han bersotan kantatu harek, pobrieidi kendu ta alondegin danak usteldu ziela, ta bueno... bai.\n- Errezillen esaten dezu taberna bat zala. Tabernak eta dendak bazien?\n- Bai, dendak bazian, hiru’re bazian dendak.\n- Ze denda zian?\n- Ze saltzen zan hor?\n- Hor letxeria esan detan hua’re bai, hortxe zan, ta konbestible gauzia dana. Eta geo Eulenien’e konbestiblie’de bai, ta erropia’re hola tarteka bai. Ta bestia Itxeberri; behian estankua’re bai, ta dendie’re bai, bazan. Karnizeri’re bazan. Hoik bazien Errezillen. Bai.\n- Ta tabernak’e bai esan dezu.\n- Tabernak’e, bai, karnizero horrek tabernia euki zuan, eta “Bondei”, ta panaderi bestia, panaderua, beak ogi itten zeen, hantxe Errezildik gora erteeran do, ta tabernia zan han’e. Hiru taberna’re bazian.\nPlazara 'boniato' bila\nJose Mari `Kastillanua´\nHamabi urterekin Galarditarren dendara lanera


IBAIZABAL: Etorkinen inguruko zurrumurruak\nBilbo Hiria Irratia 2014-09-19 08:55 Jendartea\nNork ez du entzun etorkinei etxebizitza oparitzen dizkietela edo Oinarrizko Errentaren bila datozela eta halakoak? Topiko eta estereotipoetan oinarrituta, zurrumurru horiek xenofobia eta arrazakeriari bidea zabaltzen diete.\n"Mila esker Artxandako autobus-linearen desagerpena saihesteko sinadura bilketan parte hartu duzuenei"\n`Ez Dezagun Galdu Busa´ Artxandako plataforma 2014-09-18 09:00 Jendartea\n`Ez Dezagun Galdu Busa´ Artxanda plataformak, komunikatu honen bitartez, Bilboko zein Bizkaiko biztanleei esker ona helarazi nahi die, Artxanda-Bilbo autobus linea erabiltzen duten auzo-lagun, erabiltzaile, edota langileen alde erakutsitako elkartasunagatik.\nSan Frantziskitoko abade aita Roman gogoan\nbertonaldizkaria 2014-09-18 08:00 Jendartea Santutxu\nRoman Landera apaiza atzo hil zen. Gaur 19:00etan izango da bere aldeko hileta Santurtzin, bere jaioterrian. Igandean, berriz, urtetan zuzendu duen parrokian, Santutxuko San Frantziskito elizan, emango diote azken agurra.\n‹‹ Aurrekoak 1 2 3 4 ... 131 132 133 134 135 136 137 138 ... 149 150 151 152 Hurrengoak ››


“Oteiza lagunartean Jabetzeak eta interpretazioak” programa sareko programa komunitario bat da. Horretan, museoak gonbidatu egiten zaituzte Jorge Oteizaren eskultura-lana familiako jolasetik, lagunartetik, eta material sinpleak erabiliz berrinterpretatzeko. Ez dago planteamendu bakoitzarentzako erantzun itxirik, zuen irudimenak eta zuen esperimentatzeko gogoak jarriko dute muga.\nEta emaitzak partaide guztiekin partekatzearren, egiten duzuen lanaren irudi edo bideo bat bidali ahal izango duzue Museoaren sareetara.\n“Oteiza lagunartean. Jabetzeak eta interpretazioak” proiektu partekatuko hirugarren online lantegi hau proposatzen dizuegu.\nOteiza lagunartean programa sareko programa komunitario bat da. Horretan, museoak gonbidatu\nHirugarren honetan, Oteizaren “Harri argi-moduluduna” obra berrikustea proposatzen dizuegu; kareharri zuriz egin obra bat da, 1957koa. Berrogeita hamarreko hamarkadan Oteizak beste elementu plastiko bat erantsi zion bere eskulturari, “argi-kondentsadoreak”. Horiei esker artistak eskultura zulatu, eta argiari materia zeharkatzen uzten dio; materia bera arinago bihurtzen da horrela.\nEuskal eskultoreak zenbait harri mota erabiltzen zituen baina, ba al zenekien guk geuk ere egin ditzakegula gure eskultura zulatuak, etxean bertan ditugun gauzak baliatuta?\n– Erraz zulatzeko moduko material bat bilatu. Xaboi-pastilla bat izan liteke (irudian bezala), txokolate-tableta bat, ale fruta bat ere.\n– Elementu puntadun bat erabili. Bolaluma bat edo lapitz zorroztu bat izan daiteke.\n– Eskultura amaitzen duzunean leiho aurrean jarri, eta ikusiko duzu argiak zure obra zeharkatzen duela eta hau kolorez aldatzen dela.\nLana amaitzen duzuenean, emaitzen irudi edo bideo bat partekatu dezakezue, #Oteizapiedra traolarekin, eta Instagram, Twitter eta Facebook-eko gure sareekin lotu, partekatu ahal izan dezagun, eta denon artean obrak komentatuko ditugu, elkarrekin ikastearren. Ekin bada!! Eskerrik asko!\n“Oteiza lagunartean. Jabetzeak eta interpretazioak” proiektu partekatuko laugarren online lantegi hau proposatzen dizuegu.\nOraingo honetan, Oteizaren “Unitate hirukoitz eta arina” obra berrikustea proposatzen dizuegu; 1950eko obra bat da, zink galdatuz egina, eta funtsezkoa gainera artistaren obrak figuraziotik abstrakziora egin bidean. Obra horren bitartez espazio hutsaren gaineko gogoeta eragin nahi digu artistak. Artistak hiru zilindro erabiltzen ditu (unitate hirukoitza), bata bestearen gainean jarriz eskultura bakar bat osatzearren. Ondoren “hozka” egiten die zilindroei alboetan, geometrian hiperboloide esaten zaion figura dinamikoagoa lortzeko. Badirudi lan konplexua dela baina, ba al dakizue Oteizak nola lortzen zuen forma geometriko hori erraz pentsatzea? Hozka egiten zion sagar bati.\nSagarra jaten dugunean, ikusten dugu mutxikinak hiperboloide forma duela. Zuen ustez, aukera izango al dugu etxean euskal artistaren obra berregiteko janari edo bestelako objekturen bat aurkitzeko? Eskultura aktiboa, eskultura dinamikoa.\n– Zilindro eta hiperboloide baten arteko aldea bilatu.\n– Paper batean marraztu biak, horien formak espazioan alderatzeko.\n– Ausart zaitez sukaldean dauzkazun janarien artean forma horiek bilatzen. Guk zereal-barra batean, azenario batean, kiwi batean eta limoi batean aurkitu ditugu hiperboloideak. Eta zuk?\nLana amaitzen duzuenean, emaitzen irudi edo bideo bat partekatu dezakezue, #Oteizatriple traolarekin, eta Instagram, Twitter eta Facebook-eko gure sareekin lotu, partekatu ahal izan dezagun, eta denon artean obrak komentatuko ditugu, elkarrekin ikastearren. Ekin bada!! Eskerrik asko!\nOteiza lagunartean. Jabetzeak eta interpretazioak” proiektu partekatuko bosgarren online lantegia proposatzen dizuegu.\nOraingo honetan, eskultura ez den Oteizaren lan bat berrikustea proposatzen dizuegu: Plenilunio en Fitero (Ilbete Fiteron) izenekoa da, 1980an mekanografiatutako olerki bat. “Antzeman nion nire azken eskulturetatik hitzak ateratzen zirela” idatzi zuen Oteizak bere idazte horren sorburuari buruz. Egin zituen eskultura eta marrazkiengatik ezagutzen dugu artista, baina baita olerkari handia izan zelako ere. Poesia horietako batzuetan, Oteizak hitzekin egiten du jolas, eta istorioak kontatzeaz gain, formak marrazten ditu letrak baliatuta, zeinuak balira bezala erabiliz horiek paperezko orriaren espazioan.\nOlerki iradokitzaile honetan Fiteroko ilargia ikus dezakegu, letra-dantzaren bitartez irudikatuta. Saiatuko al gara?\n-Behar ez duzun egunkari edo aldizkari zahar bat hartu.\n-Erabaki naturako zer elementu marraztuko duzun: ilargia izan daiteke, edo eguzkia, izarrak, etab.\n– Hitz hori osatzen duten letra guztiak ebaki, collagea egin ahal izateko. Nahi adina aldiz errepika ditzakezu letrak.\n– Aukeratu duzun forma marraztu, nahi duzun teknikarekin (argizaria, pastela, akuarela, etab.) eta marrazkia osatu, letra ebakiak gainean itsatsita.\n“Oteiza lagunartean. Jabetzeak eta interpretazioak” proiektu partekatuko seigarren online lantegia proposatzen dizuegu.\nOraingoan, eta liburuaren eguna hurbil dugula, laurogeiko hamarkadan egindako Jorge Oteizaren collage poesia bat berrikustea proposatzen dizuegu: “Kantua” da, konposizioaren egiturak zentzua antolatzen duen testu konposizio bat. “Idatzi nahi izan dut, ez besterentzat, are gutxiago edertasunagatik; nik irudia topatu dut, beste batzuetan irudi batzuk egin ditut jolasean eta collage gisa, baina niri ez zait errima interesatzen”, esan zuen Oteizak, hitzekin jolas egiten baitzuen, poesia arte plastiko bihurtu arte.\nAriketa : Behar ez duzun aldizkari zahar batean kantu bat bilatu. Internetetik ere inprimatu dezakezu, edo zuk zeuk idatzi paper batean. Guk Patti Smithen kantu bat erabili dugu, zein izango da zurea?\nLetraren paragrafoak ebaki, deskonposatu arte./ Orain, paragrafo horiek beste paper baten gainean zabaldu / Orain, hori kantatzen saiatu zaitez. Zure kantua ez da jada kantu hutsa, baizik eta olerki plastikoa. Desberdin entzuten al da?\nLana amaitzen duzuenean, emaitzen irudi edo bideo bat partekatu dezakezue, #Oteizacanción traolarekin, eta Instagram, Twitter eta Facebook-eko gure sareekin lotu, partekatu ahal izan dezagun, eta denon artean obrak komentatuko ditugu, elkarrekin ikastearren. Ekin bada!! Eskerrik asko!\nAutorretratua aldibereko esfera ahur-ganbil gisa\nOteizaren oso obra berezi batera hurbilduko gara: “Autorretratua aldibereko esfera ahur-ganbil gisa” (Izenik gabe) da, Oteitzak lapitzez paper gainean egina.\nErretratua pertsona baten irudikapena da, marrazki, pintura, eskultura edo argazki gisa egina. Bitarteko honen gauzarik garrantzitsuena dugu obrak pertsonaren ezaugarri edo bereizgarri deigarrienak erakusten dituela. Saiatuko al gara bat egiten?\n-Ispilu aurrean jarri, eta zure aurpegiaren ezaugarri nagusiak ikusi (zure begien kolorea, sudurraren forma edo ahoaren neurria).\n-Begiratu, era berean, zure aurpegiak beste identifikagarririk ba ote duen (betaurrekoak, ileko apaingarriren bat…).\n-Familiako norbaiti galdetu zein diren zure espresiorik ohikoenak. Sarritan egiten al duzu irribarre?, asko zabaltzen al dituzu begiak?, zabal-zabal jartzen al duzu ahoa barre egitean?\nDatu horiek guztiak bildu ondoren, erabaki erabiliko duzun teknika, eta zure autorretratua egiten hasi. Ez ahantzi familiari erakustea, ea ezagutzen zaituzten bertan.\nLana amaitzen duzuenean, emaitzen irudi edo bideo bat partekatu dezakezue, #RetratoOteiza traolarekin, eta Instagram, Twitter eta Facebook-eko gure sareekin lotu, partekatu ahal izan dezagun, eta denon artean obrak komentatuko ditugu, elkarrekin ikastearren. Ekin bada!! Eskerrik asko!


Iñake Irastorzari elkarrizketa, egingo diote 'Gure Kasa'n | El Diario Vasco\nTelevisiónIñake Irastorzari elkarrizketa, egingo diote 'Gure Kasa'n\nAntzerkian, zineman eta telebistan izandako ibilbide luzea errepasatuko du aktoreak\nLunes, 13 mayo 2019, 11:06\nEuskal Herriko aktorerik ezagunenetako bat izango da astelehen honetako 'Gure Kasa'n: Iñake Irastorza. Antzerkian, zineman eta telebistan ibilbide luzea du Irastorzak, eta Telleria anaiekin guztiaren errepasoa egingo du. Momenturik xelebreenak oroituko dituzte, eta gogoratzen ez dituen momentu dibertigarri batzuk ere aterako dizkiote, besteak beste, 1993an ETB1eko 'Flamingo Berria' saioan egin zuena.\nIban Garcia, bere aldetik, Herri Urrats jaira joan zen bere kamera hartuta, Senperen izandako festa-giroaren berri emateko. Horrez gain, asteartean beteko dira 118 urte Orioko balea famatua arrantzatu zutela. Hori aitzakiatzat hartuta, Isma Pereirak Orioko balearen bertso famatuak abesten jarriko ditu Iñake eta Telleria anaiak, uztaiekin punteria probatzen duten bitartean.\nNahiara Gagok artxiboa astinduko du, eta gonbidatuaren sekretuak agertuko ditu, inork espero ez dituenak. Nola erreakzionatuko du Irastorzak? Maddalen Arzallus Iñakeren herrian izan da, Orion. Herria ezagutzeaz gain, bertako hitzik bitxienak ekarriko ditu bere erreportajean.\nEgunero bezala, 'galdera marroia' egingo diote gonbidatuari. Izerdi hotza botako ote du Iñakek galdera hori erantzuteko? 'Gure Kasa' astelehen honetan izango da ikusgai 21:30ean ETB1en eta eitb.eus-en.\n'MasterChef Celebrity 4' ya tiene aspirantes ¿Tiene sentido que siga existiendo Eurovisión?


Irekia Eusko Jaurlaritza - Gobierno Vasco :: Eusko Jaurlaritzak Euskadiko Publizitate eta Komunikazio Instituzionalaren Legea onartu du\nEusko Jaurlaritzak Euskadiko Publizitate eta…\n<iframe src="https://www.irekia.euskadi.eus/eu/embed/videos?flv_video=2010%2F04%2F27%2Fconsejo_gobierno%2F20100427_consejogobierno.flv" width="320" height="210" allowfullscreen></iframe>\nJaurlaritzaren Kontseiluaren erabakiak (2010.04.27) Iturria: Irekia\nBozeramaileak “elektoralistatzat” jo du Errioxako Gobernuak Euskadiko Kontzertu Ekonomikoaren aurka jarri duen errekurtsoa\nGobernu Kontseiluak onartu du, gaur goizean, Euskadiko Publizitate eta Komunikazio Instituzionalaren Legearen aurreproiektua. Lege horrek “modu garbian” ezartzen du zer esparrutan garatu behar diren herri administrazioen publizitate- eta komunikazio-kanpainak, Idoia Mendia Jaurlaritzaren bozeramaileak adierazi duen bezala. Horrez gain, eledunak kritikatu du Errioxako Gobernuak euskal Kontzertu Ekonomikoaren aurka jarri duen errekurtsoa, “elektoralista” dela iritzita. “Kontzertu ekonomikoa ez da Konstituzioaren zati soilik, baizik eta EBko zati ere bai, eta garbi dago arau fiskalak legearen alorreko gaiak direla eta eragile jakin batzuek soilik errekurritu ditzaketela Konstituzio Auzitegiaren aurrean”, gaineratu du Mendiak.\nGobernu Kontseiluak Euskadiko Publizitate eta Komunikazio Instituzionalaren Legearen aurreproiektua onartu du gaur goizean. Lege horrek “modu garbian” ezartzen du zer esparrutan garatu behar diren herri administrazioen publizitate- eta komunikazio-kanpainak, Idoia Mendia Jaurlaritzaren bozeramaileak adierazi duen bezala. Bozeramaileak nabarmendu duenez, legeak ezartzen du zein izan behar den kanpaina horien helburua, alegia, “herritarrei informazio benetakoa, objektiboa eta ordenatua ematea, instituzioen zerbitzuak eta jarduera ezagutzera ematen dituzten mezuen hedapen orokorren bidez”.\nGobernu Kontseiluaren asteko bileraren ostean, Idoia Mendia bozeramaileak bilera horretan hartutako erabakien berri eman du, ohiko prentsaurrekoan.\nMendiak azaldu duenez, legearen eragilea Justizia eta Herri Administrazio Saila izan da, eta dokumentua prestatzerakoan Bizkaiko eta Gipuzkoako publizitate-agentzien iritzia kontsultatu da aurreneko aldiz, eta baita Arabako Merkataritza eta Industria Ganberarena ere. “Legezkoa testua Euskadin zegoen eskari bat betetzera dator; izan ere, lege aurreproiektu honen aurrekaria apirilaren 18ko 151/189 Dekretua da, hots, Publizitatearen Sail arteko Batzordeak orain dela 21 urte egindako Dekretua”, gogoratu du.\nBeste gauza batzuen arten, lege honek “debekatzen du “bere buruaren laudorioa” egiten duten kanpaina instituzionalak egitea, hau da, gobernu edo administrazio baten lorpenak goraipatzera zuzendutako kanpainak. Aurreproiektuak, gainera, arauan aurreikusitakoarekin bat ez datorren publizitatea gelditzeko eta zuzentzeko aukera hartzen du barne, horretara bideratutako ekintzaren bidez.\nErrioxako Gobernuak euskal Kontzertu ekonomikoaren kontra jarritako errekurtsoari dagokionez, bozeramaileak esan du Eusko Jaurlaritzak “deitoratzen duela” Errioxak aurkeztu izana “inolako funtsik ez duen” errekurtso bat. Kontzertu ekonomikoa ez da Konstituzioaren zati soilik, baizik eta EBko zati ere bai, eta garbi dago arau fiskalak legearen alorreko gaiak direla eta eragile jakin batzuek soilik errekurritu ditzaketela Konstituzio Auzitegiaren aurrean”, gaineratu du Mendiak.\nEusko Jaurlaritzaren Kontseiluak hartutako erabakiak (2010.04.27)\nEusko Jaurlaritzaren Kontseiluak 2010-04-27n hartutako erabakiak\nkortea_bozeramailea_publizi... behera kargatu (0 Byte)\nkortea_bozeramailea_erioxa_... behera kargatu (0 Byte)\ntotala_bozeramailea_errekur... 30 MB\ntotala_bozeramailea_publizi... 20 MB


Ortze – Itsasmuseum Bilbao\nUrriaren 7an eta 8an, Itsasmuseum Bilbaon, ORTZE proiektua aurkeztuko da, Eusko Jaurlaritzako Hezkuntza Sailaren, Ingeteamen eta sektoreko beste enpresa batzuen parte-hartzearekin.\nORTZE eskola-ontzia ontzi aitzindaria da, 2020an amaitu zen I+G+Bko proiektu baten emaitza, eta garapen teknologiko batzuk ekarri zituen, Eusko Jaurlaritzako Hezkuntza Sailaren jabetzako ORTZE arrantza-ontzia lehen arrantza-ontzi elektriko bihurtzeko. Arrantza-ontzi horrek zero isuriko hamabi milia nabigatzeko gai da, eta, gainera, planta elektriko hibrido eta elektrikoan distantzia handiagoak nabigatzeko aukera ematen dio.\nEgungo ORTZE eskola-ontziak propultsio bat muntatzen du motor elektrikoarekin, ahalmen handiko Litio-Ion bateriekin, talde osagarriarekin, automatizazioarekin eta kontrolarekin, maiztasun-bihurgailuekin hainbat kontrol-modutara, DC sare bidezko banaketarekin, eta beste berrikuntza-sorta batekin, ontzi berezi eta aitzindari bihurtzen duena, ontzigintzaren sektorean punta-puntako teknologiak erakusten dituena. Ontzia 2021eko otsailetik dago martxan Pasaiako Blas de Lezo Lanbide Heziketako Eskolako ikasle eta irakasleentzat.\nAsteburuan zehar, proiektua ezagutu nahi duten guztiek Itsasmuseumeko pantalanean ORTZE ontzira igo ahal izango dute.


Bihar emango diote hasiera Getxophotori - Getxo - Hiruka.eus\nBihar emango diote hasiera Getxophotori\nIker Rincon Moreno 2022-06-01 09:21\nAmaia Agirre, Getxoko alkatea; Jon Uriarte, komisarioa; eta Jokin Aspuru, zuzendaria. © GETXOPHOTO\nDaborduko Getxoko kaleetan askotariko irudiak ikus daitezkeen arren, bihar, ekainak 2, hasiko da ofizialki Getxophoto Nazioarteko Irudi Jaialdiaren 16. edizioa. Izan ere, ekimena ekainaren 26ra arte egongo da martxan eta, aurten ere, kalez kale ikus daitezkeen argazkien egile ospetsuak egongo dira bertan.\nBegihandi taldeak bultzatuta, Getxophotok hunkitzen gaituzten gaiei aurre egiteko bide bezala ulertu izan du beti irudia. Hala, jaialdia "pentsaera kritikoa pizteko eta gizartearekin elkarrizketa bat abiatzeko plataforma" dela azpimarratu dute antolatzaileek.\nThe Photographers’ Galleryko (Londres) komisario digitala den Jon Uriarte hondarribiarra da aurten ere Getxophotoko zuzendari artistikoa. Hala, aurten, Imajinatu lemapean, bizitzari zentzua emateko orduan irudimenak duen rola eta irudiek horretarako eskaintzen dituzten aukerak aztertuko ditu Jaialdiak.\nJaialdia edizio plurala eta parte-hartzailea izango da, eremu publiko fisiko eta digitaleko esku hartze eta erakusketakaz.\nEkainera mugitu duten Getxophoto jaialdiaren aurtengo leloa "Imajinatu" izango da\nAnder Zarraga api 26 Getxo\nGetxophotok hainbat berritasun dakartza, baina nabarmenena bere data aldaketa izango da, izan ere, 16. edizioa irailetik ekainera mugitu dute aurte...\nInoiz baino proposamen gehiago batu ditu Getxophotoren Open Call egitasmoak\nErredakzioa ots 09 Getxo\nDenera, 56 herrialdetatik bidalitako 538 proiektu jaso ditu aurten Getxophotoren nazioarteko Open Call ekimenak. Damarice Amao, Thyago Nogueira, Jo...


Abarlotz Olanok lehen diskoa, 'Antilla', plazaratu du | El Diario Vasco\nAbarlotz Olanok lehen diskoa, 'Antilla', plazaratu du\nHamabi abesti ditu lanak eta horietako batzuetan Mikel Ducauren laguntza izan du zaldibiarrak\nR. IRAOLAZALDIBIA. Miércoles, 17 noviembre 2010, 02:48\nIrizarko Abarlotz Olano Etxeberriak lehenengo diskoa plazaratu du, 'Antilla', izenarekin bataiatua. Hamabi abesti ditu diskoak, batzuk Mixel Ducau eta biek konposatu eta eginak. Disko horretan, bat egiten dute kantautoreen tradizio poetikoak eta gaurko euskal 'pop'ak.\nEsan bezala, hamabi abesti ditu diskoak, eta batzuetan Ducauren laguntza izan du. Ducauk gitarra, alboka eta saxoa ere jotzen ditu. Beste musikari batzuek ere hartu dute parte: Victor Lezama (moldatzailea), Fredi Pelaez (teklatuak), Joxean Flores (bateria), Igor Oiarbide (baxua), Amaiur Karabilleja (kontrabaxua), Urbil Artola (dobro amerikarra), Arkaitz Miner (arrabita), Iñigo Egia (perkusioa) eta Caroline Philips (ahotsa eta zarrabetea).\nHauek dira 'Antillako' hamabi abestiak: 'Eskale', etxerik gabeko bati eskainia; 'Ametsak', inmigranteez eta bizitzeko egin behar izaten duten borrokaz ari da; 'Antilla' deituak ematen dio izena Abarlotzen lehen diskoari. Abeslariak gogora ekartzen du behor baten oroitzapena; 'Abarrotsak', keinu bat da, udazkenean, zuhaitzek hostoak hobeto askatzeko; 'Nere buruari', omenaldia aurrean duen publikoari; 'Bizi nahiaren auzia', bizitzako zailtasunek hegoak mozten dizkigute; 'Hodei', lagun bati eskainia; 'Egi printzak', euskara, omentzen du; 'Lorerik politena', emakumearen edertasunaz dihardu. 'Txori txiki bat naiz' abestiarekin irabazi zuen Euskal Kanta lehiaketako sarietako bat; 'Pozik', barruko senari abesten dio; 'Zuri begiratuaz', maitasunari eta egiari eskainia.


EMU-6 Renfe 450 automotorra Burdinbideak\nEMU-6 Renfe 450 automotorra\nTrainz 2007ko otsailaren 26a\nHemen duzue Renfe 450 trena. EMU-6 dugu moldaketa hau, edo baita (Mc-R-R-R-R-Mc). 24 horrelako trenak eratu zituzten 1991. urtean. Gehienezko abiadura 140 kilometro ordukoa da.\nHemen duzue informazio gehiago tren honi buruz.\nVías3D webgunean duzue eskura\nEgileak. Adrián Rodriguez, divi4p\nRenfe 303 maniobrenztzako traktorea\nLarrungo kremailera trenaren kokapena


Altzairuaren prezioak etengabe handitzeko arrazoiak\nAltzairuaren prezioak etengabe igo izanaren arrazoiak\n2021-05-06 Author:Jack Source:Source: Economic Daily\nTxinako Siderurgia Elkarteak 27an egin zuen lehen hiruhileko informazio konferentzian, Qu Xiuli Txina Burdin eta Altzairuzko Elkarteko presidenteordea eta idazkari nagusia dela esan zuen aurten, nire herrialdeko siderurgia industriak gogor lan egin du burdin mineralaren prezioen igoera gogorra eta barne eta atzerrira egokitzeko zailtasunak lortzeko. Altzairuaren merkatuan izandako aldaketekin, industriak nahiko joera ona izan du.\nAurtengo lehen hiruhilekoan, nire herrialdeko altzairu produkzioa egonkorra izan zen, eta ekoizpenak hazkundea mantendu zuen. Estatistikako Bulego Nazionalak argitaratutako datuen arabera, nire herrialdeko burdin gordinaren lehen hiruhilekoan 221 milioi tonakoa izan zen, urte arteko% 8ko hazkundea eta% 13,38ko hazkundea lehen hiruhilekoarekin alderatuta. 2019koa; altzairu gordinaren ekoizpena 271 milioi tonakoa izan zen, urte arteko% 15,60ko hazkundea eta 17,3ko hazkundea 2019ko lehen hiruhilekoaren aldean. altzairuaren ekoizpena 329 milioi tonakoa da, urte arteko% 22,50eko hazkundea eta% 22,42ko hazkundea 2019ko lehen hiruhilekoan.\nOnura ekonomikoek hazkundea mantendu dute eta galerak sortzen dituzten enpresek nabarmen egin dute behera. Burdinaren eta Altzairuaren Elkartearen estatistiken arabera, lehen hiruhilekoan, kide diren altzairu-enpresen ustiapen-errenta 1541.700 mila milioi yuan izan zen, urte arteko% 52,28 gehiago; mozkinak eta zergak 100.400 milioi yuanera iritsi ziren, urte artean% 159,94 gehiago; mozkinak guztira 73.400 mila milioi yuan izan ziren, urte arteko% 247,44 gehiago.\nUrte honen hasieratik, nire herrialdeko altzairu industria nagusiak suspertzen jarraitu du, altzairu eskaera nabarmen handituz. Altzairuaren Elkartearen kalkuluen arabera, altzairu industria nagusian benetako altzairu kontsumoa% 47 igo da lehen hiruhilekoan; altzairu gordinaren kontsumoa 258,96 milioi tonakoa izan zen nire herrialdean, urte arteko% 15,3ko gehikuntza.\nAltzairuaren Elkartearen jarraipenaren arabera, barne merkatuan altzairuaren prezioak goranzko joera mantendu du lehen hiruhilekoan. Martxoaren amaieran, Txinako altzairuaren prezioen indizea 136,28 puntura igo zen, urte arteko% 37,37ko igoera. Qu Xiulik aztertu du aurten etxeko altzairuaren prezioak etengabe igo izanaren arrazoiak oso konplexuak direla. Alde batetik, eskariak bultzatzen zuen; bestetik, inportatutako burdinaren prezioaren igoera biziak eragin zuen. Nazioarteko merkatua berreskuratzeak eta lehengaien prezioen igoera orokorrak ere eragin zuen. Hurrengo pausoa burdin mineralaren garapena eta ustiapena handitzea da etxean eta atzerrian, eta siderurgiaren industriaren baliabideak bermatzeko gaitasuna hobetzea.\nZein da paper korrugatuaren papera?\nKolorez estalitako altzairua egoera desberdinetan moldatzeko gaitasuna


Ingmar Bergman Biarritzen (eta II) | Zinema | Pantaila handian\nYou are here: Home ∼ 2014 ∼ March ∼ 12 ∼ Ingmar Bergman Biarritzen (eta II)\nIngmar Bergman suediarrak bere lehen film luzea 1946an egin zuen. 2003rarte berrogeitahamar bat gehiago egin zituen. Horrek leku berezia ekarri dio munduko zinematografian. 1930ko hamarkadako Frantziako zinemaren, Italiako neorrealismoaren eta Alemaniako romantizismoaren eragina izan zuen. Askok Iparraldeko aztia deitzen zioten. Bere gaiak: familia eta maitaleen arteko harremanak eta emakumeekiko pasioa. Maisu honen lan batzuk dastatzeko aukera dago hilabete honetan Biarritzeko Royal zineman. Lau film geratzen dira ikusteke.\nBihartik hasita eta datorren astearterarte, Ertaroko ipuin batean oinarritutako filma emango da. 1960an filmatu zuen Bergmanek “Birjinaren iturria“ (La Source) pelikula. Birjina den neska bat bortxatu eta hiltzen dute artzain batzuek. Artzainek gero ostatu hartu behar dute nerabearen etxean eta gurasoek, egindakoa jakin ondoren, mendekua prestatzen dute. Beste film batzutan antzeztaldeko aktore gisa Max Von Sydow eduki ondoren, orain aktore nagusi izango du Bergmanek.\nAste honetan ere Bergmanen film ezagunenetakoa emango dute: “Persona“. Bere aktore maitatuenak izan ziren bi emakumezko dira protagonistak. Bibi Andersson Alma da, aktore baten zaintzan jartzen duten erizaina. Liv Ullmannek jokatzen duen aktorea ustez osasuntsu dago baina ez du hitzik egiten. Almak hitzegiten dio, azkenean bere sekretu guztiak esateraino.\nAurrekoa Livek eta Ingmarrek elkarrekin egin zuten lehen filma izan zen. 10 filmetan aritu ziren. 1973an “Ezkontza bateko eskenak“ (Scènes de la vie conjugale) telebista serie laburra egin zuten. Senar-emazte baten 10 urteko ibilbidea kontatzen digu eta Urrezko Globoa lortu zuen atzerriko film onenari. Martxoaren 19tik emango dute Biarritzen.\nHurrengo astean Biarritzen ikusiko dugu hurrengo eta azkenak Escandinaviako zinegile finenak bildu zituen. Bergmanek beste Bergman bat zuzendu zuen “Udazkeneko Sonata“n (“Sonate d’automne”) pelikulan. Ingrid Bergman handia pianista da filmean. Liv Ullmannek antzezten duen alabak bere maitasuna desiatzen du. Amak alaba bisitatzen duenean sortzen den erlazioa erretratu zuen Bergmanek 1978an. Bi Oscarretarako izendatu zuten.\nPosted in Atzerabegirakok Tagged Biarritz, Ingmar Bergman, Ingrid Bergman, Liv Ullmann, Max von Sydow, Persona


#KZJaia Archives - Page 2 of 2 - LINGUA NAVARRORUM LINGUA NAVARRORUM\nBasaburuan topatutako XX. mende hasierako euskal testu laburrak\nby Gorka Lekaroz under Testuak\nItsaso herriko eliza, Basaburua ibarrean\n[XIX. mende amaierakoak iruditu zitzaizkidan irakurri nituenean sarrera honetan aurkeztutako testuak. Juantxo Aleman imoztarrak azpiko oharretan emandako xehetasunen arabera, XX. mende hasierakotzat jo behar dira, eta hasierako izenburua (‘Basaburuan topatutako XIX. mendeko euskal testu laburrak’) aldatu egin dut horrenbestez. Mila esker Juantxori oharrengatik!]\nBasaburuko apaiz izandako Andres Petrirenak Itsaso herriko apezetxean izan zituen luzaroan bilduta haraneko eliza liburu guztiak; egitekoari utzi zionetik ez dakit hala segituko duten. Hantxe ezagutu nituen 2007an orain hona ekarritako euskarazko lekuko apal hauek. Norbaitek Udabe herriari dagozkion bataio-oharren albo batean idatziak dira, 1765 aldeko sarreren ondoan. Dena den, egungo bataio-liburua XIX. mendean egindako kopia da (konbentzio gerrate ostean kopiatu baitzituzten liburu zaharrak, gerra garaian lur azpian gorde eta hezetasunak hartuta gelditu zirelako) eta idazkerari eta grafia-sistemari begira bistakoa da testuok, XVIII. mendekoak ez, baizik eta liburu zaharrak kopiatu ziren garaikoak-edo direla. Euskarazko apurren eta kopiaren beraren data zehatzik ez dakit, baina hantxe idatzitako guztia XIX. mende hondarrekoa dela esango nuke.\nBi lekukotasun ezberdin utzi zituen Basaburuko esku anonimo hark: ‘Oi zer zoriona’ izeneko eliz-kantaren zatitxoa batetik, eta ‘Mariaren bioza’ izenburua duten bertso batzuk bestetik.\nOi zer zoriona…\nIzenburu honen azpian honako eliza-kanta hasiera hau dago idatzita:\nOi zer zoriona ene biozean dagoena\nOi zer zoriona, zuk emanik, ene Jesus Jauna\n‘Oi zer zoriona’ bilduta duen ‘Eskualdun kantikak’ liburuaren azala\nZoriona, zuk emana, Jesus Jauna (bis)\nUrrun zaitezte, munduko plazerak\nUrrun nere pensamentutatik\nJesusekin ditut atseguin bakarrak\nEz bada ni separa oietatik\nUrbildu naiz mayz (?) santu ortara\nOrra zer den guertatu\nJesus jeuchi da nere biozera\nArtas nai duela jabetu\nNik ez nuen kanta hau ezagutzen eta nire inguruan inoiz ez dut entzun. Egungo basaburuarrek ere ez, antza: Andres Petrirenak ez zuen gogoan azken hamarkada hauetan haranean sekula abestu izana. Iparraldeko bertsio bat topatu dut Florentin Vogel organojole alsaziar eta Donapaleura ezkonduak 1935-36an argitara emandako Eskualdun Kantika liburuan; hemen kontsulta daiteke eta Itsason agertutakoarekin alderatu.\nEz da dudarik kanta berberari dagozkiola Vogelek bildutakoa eta Itsason agertutako zatia, azken honen hirugarren ahapaldiko ‘mayz‘ ustez akastun hori gorabehera. Euskarari dagokionez, Basaburukoak ez du Donapaleun argitaratutakoaren ekialdeko kutsurik. Eliz-abestien letrak euskalki berean haran batetik bestera (ia) aldaketarik gabeak eta finko samarrak izango zirela pentsatuta ere, eite nafar garbia du Udabeko bataio-liburukoak eta ez du Basaburuko euskaratik urrun itxurarik; ez litzateke harritzekoa inguru hartan erabilitako bertsioa horixe bera izatea. Hirugarren ahapaldiko jeuchi, Nafarroan ohiko zen jautsi-ren aldaera, iparraldekotzat du Orotariko Euskal Hiztegiak (OEH), baina ez da ahaztu behar inguruko testu nafarretan ere –e– batez erabili zela: Basaburuan bertan jaiotako Mariano Erbitik jeutsi eman zuen Beintza-Labaiengo doktrina idaztean, eta yeutsi ageri da Miguel Ignacio Armasa domingotar labaiendarraren prediku argitaragabeetan ere. Artas hitzaren amaierako -s apikaria bera (batuan NORTAZ kasuan ematen dugun -z bizkarkariaren ordain) ohikoa da Nafarroako erdiguneko eremu horretan eta, esate baterako, halaxe dator Imozko Goldaratz herrikoa omen den 1839ko prediku batean: eguiten dute pecatu mortala ardoari, olioari, aguardiente, eta beste onelaco generoari ura emanda salcen ditutenac, alacoric ezpalu bezala, batere artas errelajatu gabe.\nEliz-kantu zatiaren ondoren, ‘Mariaren bioza’ izenburupean, honako hiru bertso hauek datoz:\nUdabe Basaburu hegoaldean dago, Irurtzundik kilometro gutxitara\nMariaren bioza, bioz samurrena\nJaunarenzat beti sutan zauderena (sic)\nSu artatik gu baitan emazu chingui bat\nAgian hel gaitezen gu ere zerura (bis)\nUtzirik pekatua zoriona kristaua\nBere Jainkoarekin paketua dena\nMaria bere Amak zenbat eztitasun\nez dio gozarazten, hala gau hala egun\nMaita dezagun beraz Ama bat ain ona\nPekatari guzien igues lekua dena\nHar gaizazu ó Ama zure besoetan\nBai orai eta guzis azken orduan.\nSarrera honetan aipatutako herrietako batzuk, azpimarratuta\nEz dut uste bertso hauek egileak inori kopiatuak direnik, niretzat behintzat ezezagunak dira. 7-6ko eskemari segitzen diote berez, baina behin edo beste silaba kopuruan kale eginda eta erriman ere zorroztasun handirik gabe.\nPolita da lehen ahapaldiko hirugarren bertsolerroa:\nTxingar ordez txingi hitza erabiltzea testuaren nafartasunaren aldeko seinale dugu berriro. Goldarazkoa da beste adibide hau ere (1834): O gula gula, lujurieren su infernala, ceñen galda da sobervie, ceñen chinguie edo prasa dirade iz desonestoac. Nafarroako testuetan txindi ere erabiltzen da OEHren arabera, baina -gi amaiera arruntagoa da Ultzama inguruan. Orixek ere Itsasoko bertsoetan bezalaxe erabili zuen hitz hau. Uitzi aldean ikasiko al zuen umetan?\nAzken bertsolerroko guzis horren amaiera apikaria, bestalde, arestiko artas hitzarenarekin lotu daiteke.\nElizgizon baten lana izango da noski hemen aurkeztutakoa, Udaben apaiz ibilitako norbaitena seguru asko, baina norena? Bataio-liburuetan ez dut topatu euskal testutxo hauen egilearen izena agerian jar dezakeen ezer. Eliza-liburuak beranduagoko kopiak direnez eta kopia-urtea ezezaguna denez ezin da ziurtasunez jakin noiz sortu ziren orrialde horretan gordetakoak, eta lan zaila da beraz Udabeko apaiz-zerrendari begira abade jakin batekin lotzea. Pena da, interesgarria litzatekeelako lekukotasun xume hauek ibarreko semeren batek sortu zituen ala ez jakitea.\nSarrera honek I. #KulturaZientifikoa Jaialdian parte hartzen du.\n#KZJaia, Basaburua, historia 5 Comments more...\nZientziazale, euskarazale: Bonaparte printzea\nLuis Luziano Bonaparte printzea, XIX. mendeko euskaltzale handia (1813-1891)\n“De tels hommes sont rares, et il conviendra toujours de les citer comme\nexemples. Le prince Bonaparte m’apparaîtra toujours comme un\nsavant modeste et timide malgré ou peut-être à cause de sa haute\nposition officielle; comme un travailleur acharné et infatigable,\nhomme de foi et de conscience; comme un bourru bienfaisant ou plu-\ntôt un faux misanthrope, dédaigneux des éloges du vulgaire, génè-\nreux aux humbles, accessible aux indépendants, dur aux flatteurs,\naux parasites et aux charlatans de la science.”\n(Horrelako gizonak ezohikoak dira, eta beti komeniko da eredu gisa aipatzea. Bonaparte printzea beti irudituko zait jakintsu apal herabea goi-mailako posizio ofiziala izan arren -edo izateagatik, beharbada-; langile amorratu eta nekaezina, gizon fededun eta kontzientziaduna; ongile zakarra edota, hobeki esateko, gezurrezko misantropoa; arrunten laudorioen erdeinatzailea; eskuzabala umilekin; eskuragarria beregainekin; gogorra losintxari, jantxakur eta zientziako hitz-jario iruzurtiekin.)\n[Julien VINSON (1843-1926), Bonaparte printzeari buruz]\nKasualitateak hala nahi izanda, 1860ko hamarkadan XIX. mendeko bi zientzia gizon handi ibili ziren Euskal Herrian zehar aldi berean euskara ikertzen, nor bere aldetik, antzeko grinak hartuta. Aurreko sarrera batean Paul Broca frantziarra mugitu zuen euskararenganako mirespena aipatu banuen, zer esango orduan ia mende erdi batean zehar -gutxienez- Napoleonen ilobak euskararekin izandako harremanaz? Hizkuntza batekin maitemintzerik badago -askok ez du ukatuko badagoenik-, horixe iruditzen zait hitzik egokiena Bonaparte printzeak sentitu omen zuena aditzera emateko.\nSt Bartholomew eliza, Grimley herrian, Bonaparteren jaiolekutik oso hurbil\nBaina Ingalaterran jaiotako ikerlearen biografiak beste gauza askorengatik erakar dezake: Brocarenean bezala, kuriositateak arlo ezberdin asko jorratzera eramandako adimen izugarria antzeman daiteke honakoan ere; bestalde, Broca legez, natur zientzietatik abiatu eta halako batean giza zientzienganako lilurak (eta bereziki, hizkuntzak ikertzekoak) harrapatutako ikerlaria dugu printzea. Eta euskararekin izan zuen harremanaz landara, erakargarria da Luis Luziano Bonaparte inguratu zuen familia-historia ere. Liluratzekoa ere bada, zientziatik urrun zeuden bidezidorretan galtzeko hainbeste aukera izanda, nola bete ahal izan zuen azkenean horren ikerketa-bide eder eta oparoa.\nLuis Luziano Bonaparte Bleschamp 1813an jaio zen Ingalaterrako Worcestershire konterrian. Hainbat urte beranduago berak aukeratu zuen Ingalaterra bizitoki; han munduratzea, ordea, kasualitatea izan zen; baina Napoleon osabak berak eragindako kasualitatea azken batean. Luis Lucianoren aita (Luciano, 1775-1840), Pio VII.aren graziaz Caninoko printze, liskarturik zebilen urte haietan Napoleon anaiarekin. Antza denez, Lucianok ez omen zuen gustuko anaia nagusiaren agintzeko era; eta honek, aldiz, ez zuen begi onez ikusten Alexandrine koinata, Lucianoren bigarren emaztea eta euskararen ikerle izango zenaren ama.\nBonaparteren gurasoak: Luciano (1775-1840) eta Alexandrine Bleschamp (1778-1855)\nAhaleginak eta bi egin omen zituen enperadoreak anaia bere interes politikoen arabera erabiltzeko: Luciano lehen emazteaz alargundu zenean Carlos IV.aren alaba batekin ezkondu nahi izan zuen, eta antza denez José Bonapartek berak Lucianoren alaba bat Fernando VII.a izango zenarekin esposatzea proposatu zuen; baina uko egin zien beti Caninoko printzeak joko horiei. Arrisku hori saihestu arren, laster etorri zitzaion Lucianoren familiari zeraman abizenaren pisuaren ordaina: 1810ean, ordurako lau seme-alaba zituen bikotea Italiatik iheska abiatu zen Estatu Batuetarantz Pio VII.ak enperadorea eskomekatu ostean; itsasoan bertan ingelesek familia atxilotu eta indarrean izan zuten Ingalaterran hiru bat urtez: horrexegatik jaio zen Louis Lucien haurtxoa Birmingham hiritik kilometro gutxitara. Aitak osabaren gurariei men egin balie, edonola ere, Alexandrinek bere bosgarren semea galduko zuen… eta euskarak XX. mendera arte izan duen ikerlerik handiena.\nBonaparteren 1839ko hitzaldiaren azala\nBi hilabeterekin eskuratutako printze titulua bezala, Ingalaterrako lehen egonaldi hura anekdota hutsa izango zen beretzat heldu bihurtu arte; bi urte zituenean Italiara egin ahal izan zuen berriz familiak eta hantxe hazi zen ordutik aurrera Luigi Luciano haurtxoa, Musignanon lehendabizi (Suitzako muga ondo-ondoan) eta Urbinon ondoren, jesuitekin. Ornitologo entzutetsu bihurtu zen Carlo Luziano anaia zaharrenaren ereduari jarraituz (eta euskalariaren atzetik jaiotako Pierre-Napoleon eta Antoine ikasle kaskar liskarzaleek ez bezala) gaztetandik hasi zen nabarmentzen Ingalaterran jaiotako bonapartetar gaztearen zientzia zaletasuna. Mineralogia eta kimikarantz eraman zuten bere estraineko urratsek. Ustez urrats sendoak, gainera: 1839an, Pisan bildutako zientzialari italiarren aurrean, Esposizione di una nuova nomenclatura esprimente il rapporto atomico izenburuko hitzaldia eman zuen, teoria atomikoak sortarazitako zenbait buruhausteren aurrean Bonapartek berak kimika hobeto bereganatzeko eratu omen zuen nomenklatura proposamena azaltzearren.\nPrintzearen izena daraman 1863ko agiri bat\nSona handi samarreko kimikaria izatera iritsi omen zen Napoleonen iloba; sona handikoa ei zen bere mineral-bilduma ere. Ba ote zuen ordurako Ingalaterran jaiotako gizon hark barneratua hizkuntzak aztertzeko grina? 1840ko hamarkada hasierako lanek behintzat ez dute horrelakorik iradokitzen. Zientzialari italiarrek antolatutako bileretan parte hartu eta kimika inguruko ikerketak argitaratu zituen: 1843an Ricerche chimiche sul veleno della vipera izeneko lana irakurri zuen Luccan zientzialari italiarren bosgarren bileraren karietara. Bide baten amaiera izan zela ematen du; lan hartan deskribatutako pozoina baino are indartsuagoa zen har batek harrapatu izan balu bezala, ordutik aurrera hizkuntzalaritza izan zuen Bonapartek argitaratutako liburu, artikulu eta gainerako idazkietako gai nagusi, eta bere bizitzako azken 45 urteetako xede. Nork edo zerk eraginda, ez dakit.\n1847an agertu zen jendaurrean printzearen lehendabiziko hizkuntza-lana. Eta hasiera-hasieratik euskara ere izan zuen aipagai; ez nolanahi gainera. Specimen lexici comparativi omnium linguarum europaearum izeneko 56 orrialdeko liburutto bat eman zuen argitara Florentzian, orrialde adina hitz aukeratu eta 52 hizkuntza ezberdinetan emanez. Euskara jarri zuen gainerako berrogeita hamaiken aurretik. Seniderik gabeko hizkuntza isolatua zelako? Ordurako berak ere susmatzen zuelako zerrenda buruan ezarritako euskara hark eragingo zituela bere handik aurrerako ahaleginik handienak? Nolanahi ere, aukera eginda zegoen. Bonapartek berak zenbait urte beranduago Antoine d’Abbadie lankide minari aitortu bezala:\nHizkuntzen eta nire euskara maitearen ikerketak zeharo betetzen nau. Hara munduan interesatzen zaidan gauza bakarra.\n‘Langue basque eta langues finnoises’ izeneko lana (1862) euskaldunei eskaini zien Bonapartek.\nHandik aurrera, beraz, hizkuntzei -eta hizkuntzen artean, euskarari- eman zizkion bere ikerketa-urterik onenak jatorriz euskaldunokin inolako harremanik, ez ardurarik ez erantzukizunik ez zuen XIX. mendeko jakintsu handi hark. Ez italierak, ez ingelesak ez zuten Bonaparterentzat euskarak adinako artikulu eta liburu merezi izan. Eta horien bitartez, XXI. mendera arte guztiz gainditu ahal izan ez den euskalkien argazkia utzi digu, eta orduko euskararen izaerari eta hedadurari buruzko hamaika albiste, urrearen balioa dutenak. Ohi ez bezalako ohorea etxean bertan hainbeste aldiz nahi baino bultzada epelagoa jasotako hizkuntza txikiarentzat.\nDozenaka artikulu eta liburu eragin zion Worcestershireko jakintsuari euskararekiko lilura horrek, baina denetan ikusgarriena euskalkien mapa bikaina da, 1863ko data daraman arren hamar bat urte beranduagora arte zeharo eguneratu ez omen zena. Auskalo zenbat (eta zenbaten) eskutitz, galdeketa, ibilaldi, neke eta izerdi dauden bilduta gaur ere harrigarria den mapa horretan! Irudia interneteko toki askotan aurki daitekeen arren, ez dut uste sarean zehar hurbiletik aztertzeko moduan inon ere zintzilikatuta dagoenik. Pamiela argitaletxearen eta Nafarroako Gobernuaren baimenaz, Bonaparteren euskalki maparen bertsio digitalizatua txertatu dut sarrera honekin batera, kuriositatea sentitzen dutenen asegarri; azpiko irudian klik eginez aurkituko duzue bidea. Mapan zeharreko bidaia niri bezain gustagarria gertatzea espero dut!\n#KZJaia, euskalkiak, euskararen galera, historia, Ikerketak 1 Comment more...\nZientziazale, euskarazale: Paul Broca\nGiza kuriositateak hauspotu ditu maiz ezagutza eta aurrerapen gosea; zorionez ez dago zientzietako eta letretako kuriositaterik, bat bera dira biak, jakin-nahiak ez baitu mugarik. Inor ez luke harritu beharko, beraz, euskararen xarmak giza zientzietatik urrun abiatutako bidaiariak ere harrapatu izanak. Kimika eta mineralogia jorratu zituen gaztetan Luis Luziano Bonapartek hizkuntzalaritzaren sareak harrapatu eta bere ahaleginik oparoenak euskarari eman aurretik. Baina aski ezaguna da printzea gurean, eta beste norbait aipatu nahi dut, euskalaritzan Worcestershireko ikerlea bezain itzal handiko bihurtu ez arren, euskara zinez estimatzeaz gain XIX. mendeko zientzialarien artean derrigorrez aipatu beharrekoa: Paul Broca.\nGirondan jaio zen Pierre-Paul Broca, Bordeletik ordubete eskasera dagoen Sainte-Foy-la-Grande herrian, 1824an. Herri txiki hartan bertan beste seme gogoangarri bat jaio zen handik gutxira: Elisée Reclus geografoa.\nFamilia protestante batean hazi zen Broca. Mediku zuen aita ere, armadan ibilitako kirurgialaria hain zuzen. Gaixoak nola zaintzen zituen ikusteko haren ondoan ibiltzeak piztu bide zuen Paul gaztearengan mediku bokazioa, eta bazuen gaitasunik asmo hura betetzeko: 17 urterekin hasi zituen medikuntza ikasketak eta 20rekin amaitu, gainerakoek hasi ohi zituzten adinean. Pariseko Unibertsitateko patologia irakasle bihurtua, 25 urte betetzerako sari ugari jasotako profesional entzutetsua zen Paul Broca.\nGarunean hizketa kontrolatzen duen area -hizkuntza adierazpenaz arduratzen dena- aurkitu eta non zegoen deskribatu izanak ekarri zion ospea ikerle frantziarrari. Afasiak jotako gaixoen burmuinak aztertuz heldu zen 1861ean hitzak sortzeko baliatzen dugun ezker-hemisferioko eremua zein den ulertzera. Gaur egun jakintzat ematen da Brocaren areak kontrolatzen duela hizkuntzaren ekoizpena, eta Wernickerenak, aldiz, hizkuntz ulermena.\nBideoa: Paul Brocaren eta bere ikergaiaren inguruko xehetasunak (gaztelaniaz)\nEgungo neurokirurgiaz hitz egite hutsa ametsa zen garaian emaniko urrats garrantzitsu hura ez zen bere ikerketa lanaren jomuga bakarra izan. Ehundaka artikulu eman zituen argitara, eta gehienak bestelako esparru batzuei buruzkoak: aneurismak ikertu zituen, minbizia ere bai, antropologia fisikoaren aitzindarietako bat izan zen, antropometriari bultzada handia eman zion… hasieran aipatu dudan kuriositateak leku askotara begira jarritako gizona izan zen Broca.\nBere mendeko seme izanik, egin zituen zenbait baieztapen nekez onartuko genituzke gaur egun. Emakumearen burmuinak gutxiago pisatzea hura fisikoki nahiz adimen aldetik gizonaren azpitik egotearen seinaletzat jo zuen; beste horrenbeste pentsatu zuen herri primitibo esaten zietenei buruz, Afrikako beltzen burezurra mendebaldeko gizaki europarrena baino 100 cm3 txikiagoa zela iritzita; bestalde, Brocaren zenbait uste-iritzik XX. mendeko jokabiderik ilunenetako batzuk kilikatu zituen darwinismo soziala bideratzen lagundu zutela ere esan izan da. Baina asko dira girondarraren jardunean azpimarratu eta txalotu diren jokabideak ere: behartsuenek mediku zaintza izan zezaten emandako orduak; Frantzian zientzialari garaikide gutxik bezala Darwinen tesiak onartu izana, britaniarraren ideia guztiekin bat ez etorrita ere; Parisko Antropologia Elkartea sortu (1859) eta garatzea, horrelako ekimen batek estatuari eta elizari eragindako mesfidantza eta hortik etorritako oztopoak gaindituz…\nBrocaren eta beste zenbait egileren datuetan oinarritutako 1897ko irudia. Euskararen muga (Basque speech) Brocak adierazitakoa da.\nBaina euskarak eragin zion liluragatik ekarri dut hona Paul Broca. Behin baino gehiagotan izan zen girondarra Euskal Herrian. Ez dakit zerk ekarri zuen lehendabiziko aldiz; antropologia zaletasunak, beharbada; agian kuriositatearen, bere interesen eta ezagutu orduko hainbeste erakarri omen zuen hizkuntza berezi hura ordu eskas batzuetara izatearen ezinbesteko batura izan zen. 1862ko irailean egin zuen euskararen eremua zehazteko lehendabiziko bidaia. Bazuen ordurako hizkuntzaren muga zehatzen mapa sortzeko asmoa: berriro ere zientzialariaren prezisio egarria. Iparraldeko datuak osatu zituen lehen-lehenik, aurreko hamarkadan Francisque Michelek emandako argibideetatik abiatuz; 1864rako ongiska aztertua zuen Iparraldeko euskararen eremua. Société d’anthropologie delakoan aurkeztu zituen bere lanaren lehen emaitzak, baina argitara emateko akastunegia iritzi zion oraindik egindakoari. 1867an Donibane Lohizunen egon ostean osatu zuen ikerketa, Argelliés doktoreari esker Frantzian predikazioa euskaraz egin ohi zuten parrokia guztien zerrenda eskuraturik. Ordura artekoa lortzeko ere izan zuen laguntzailerik Bidasoaz haraindi: aita ortheztarra zuen Elisée Reclus herkideak eta Honoré Broca sendagile olorondarrak lagundu zioten Iparraldeko mapa-zatia prestatzen; eta Beskoitzeko auzapezak argitu zion Bastida inguruko muga irregularra.\nAlde bateko ñabardurak zehaztuta, Hegoaldea zen Brocaren erronka nagusia, inor jorratzen hasi gabeko eremu bat baitzuen begien aurrean; ez zegoen aurrekaririk eta gainera mugak lausoagoak zirela ohartu zen, euskara hutseko eskualdeetatik erdara hutsekoetarako jauzia ez baitzen iparraldean bezala bat-batekoa. Ladislao de Velasco izan zuen iturri nagusi; gasteiztarrak Nafarroa, Araba eta Bizkaiari buruzko mapak prestatu zizkion 1867-68an. Donostiako Otaño eta Carrión doktoreak ere izan zituen lankide, azken honek Nafarroako xehetasunak eman zizkiolarik. Orduña aldeko mugaren xehetasunak, aldiz, Pabeko Cazenave de Laroche doktoreari esker lortu zituen. Horrela iritsi zen 1874an aurkeztutako Euskal Herriko mapa osatzera.\nBrocaren Euskal Herriko mapa (1874). Egin klik gertuagotik ikusteko.\nBrocak ez zekien euskaraz, baina ukaezina da hau dena ikusita euskarak zinez interesatu zuela. Sur l’origine et la repartition de la langue basque lanean (1875) euskara beretzat hizkuntza konplexua, perfektua eta berezia zela aitortu zuen: liburu horretan zehar askotan euskarak zientzialariari eragindako liluratik mintzo zaigula ematen du.\nEuskararen inguruko hainbat ideia defendatu zituen Brocak. Hona hemen batzuk:\n– Euskara Europako hizkuntza autoktono bakarra zela uste zuen. Ez zegoen ados euskoiberismoarekin, hau da, euskara Iberiar Penintsula osoan zehar hitz egin zela zioen teoriarekin; baina Europako hego-mendebalde guztian zabaldutako hizkuntza familia zahar baten azken arrastoa zelakoan zegoen. Humboldt ez zegoen zuzen: euskara iberiar hizkuntzaren senide izan zitekeen; ez hizkuntza hura bera.\n– Irmotasunez gaitzetsi zituen Erro eta Astarloa bezalakoen etimologia gehiegizkoak, élucubrations purement fantaisistes deituz Suharki kritikatu zuen, arrazoi horregatik beragatik, Humboldten jarraitzaile askoren jokabidea: uste izan zuten aski zela euskal hiztegi bati begiratzea geografia-izenen etimologia topatzeko, eta, honela, atseginez, aise lotu ahal izan zituzten euskararekin jatorri ariar garbia ez zutenak. Gogor astindu zuen sendotasun zientifikorik gabeko jokabide horiei zerien ziurtasun ustela. Linguistika, bere ustez, hitzen ikerketa hutsa atzean utzirik hitz haien eboluzio-legeak ikertu eta gramatika-formen analisia hobestean baino ez zen benetako zientzia bihurtu.\n– Iparraldean euskarak iraun izana ez zen Brocaren ustez Bidasoaz bestaldeko aspaldiko euskaldunek Erromaren aurka agertu erresistentziaren ondorio, duela 1200 bat urteko gertakizunen isla baizik: Hispaniako errege bisigodoen erruz hegoaldean hainbat eskualde galdu ostean, baskoiek VI-VII. mendeetan Akitanian lur berri bila eginiko erasoaldi eta inbasioen emaitza zatekeen. Kraneologian ikusi uste zituen Brocak honen frogak: hegoaldeko euskaldunon hainbat burezur azterturik hauek nagusiki dolikozefaloak zirela defendatu zuen (luze-estuak, alegia), eta iparraldekoak, aldiz, brakizefaloak (zabal-laburrak).\nBrocak ez zuen antzinako euskararen hedadurari buruzko mapa hau onartuko. Bere ustez Erdi Arokoa zen euskara Iparraldean, ez zaharragoa.\n– Brocaren ustez Iparraldeko eta Hegoaldeko euskalkien arteko hurbiltasunak berak frogatzen zuen batzuen eta besteen ibilbide desberdinduak ezin zituela 1200 urte baino gehiago izan. Iparraldeko euskara ez zen euskararen antzinako familia zaharraren beste adar bat, hegoaldeko baskoiek eramandako adar beraren garapena baizik.\nAneurisma batek jota hil omen zen sendagile girondarra 1880an. Badu paradoxatik zerbait aneurismak ikertzen aritu zenaren bat-bateko heriotza haietako batek eragiteak. Ez zen baikorra euskararen etorkizunari zegokionean, baina horretan ere bere izpiritu zientifikoa eta ondoren etorriko zirenentzat ikergaia utzi beharra nabarmentzen da: mende batzuk barru hizkuntza hila baino ez da izango [euskara], aditu gutxi batzuek besterik ezagutuko ez dutena; eta izango lukete gutaz kexatzeko eskubiderik, gaur egungo egoera zein den jakinaraziko ez bagenie. Reclus herkidea are gogorragoa izan zen euskararen geroaz mintzo zela, XIX. mendera arteko iraupena analfabetismoari eta euskaldunok inguruko hizkuntzak ez ezagutzeari egotzi baitzien: quand tous les indigènes parleront les deux langues, ils finiront par négliger celui des deux idiomes qui leur sera le moins utile. Zer pentsatuko zuketen ikerle hauek, 130 urte beranduago, euskara kultura zientifikoa sendotzeko ekimenetan parte hartzeko gauza dela ikusita? Ez dakit zenbait mende barru euskararik izango den ala ez; baina egungoak zur eta lur utziko zukeen Broca. Zorionez.\n#KZJaia, euskararen galera, historia, Ikerketak 3 Comments more...\nLingua Navarrorum bloga, #KulturaZientifikoa Jaialdiarekin bat\nEtzi jarriko da martxan azken hilabeteotan gorpuztu den I. #KulturaZientifikoa Jaialdia. Irail partean Twitterren TT izan asmoz abiatu zen #KulturaZientifikoa ekimenaren arrakastak lagunduta, esparru askotako hainbat lagun eta eragilek bultzatuko dute urtarrilaren 8tik martxoaren 31ra bitarteko jaialdi birtual hau.\n#KulturaZientifikoa Jaialdiaren helburuak, parte-hartzaileen elkargune izango den zientziakaiera.com blogean irakur daitekeenez, honako hauek dira:\nKultura Zientifikoarekin disfrutatzea.\nInterneten Kultura Zientifikoa euskaraz jorratzen dihardugun eragileen sarea sortzea.\nZientzia eta Kultura Zientifikoa Hezkuntzan eta gizarte osoan indartzea.\n“Zientzien” eta “Letren” arteko muga artifiziala gainditzen laguntzea.\nEztabaida eta jarrera kritikoa sustatzea.\nJaialdiaren xehetasunak, aldiz, hemen irakur daitezke.\nHelburuetako bi Giza eta Gizarte Zientziak euskaraz hedatzea eta ‘Zientzien’ eta ‘Letren’ arteko sasimuga gainditzen laguntzea diren heinean, blog honek ere ekimenarekin bat egin nahi du eta horrenbestez martxora bitarteko sarrera batek edo gehiagok Jaialdian parte hartuko dute.\n#KZJaia, ekimenak, internet Leave a Comment more...


Enpresa txiki eta ertainentzako laguntza planaren aurkezpena egingo du bihar Mankomunitateak — Oñatiko udala\nEnpresa txiki eta ertainentzako laguntza planaren aurkezpena egingo du bihar Mankomunitateak\nPlanak 68 laguntza programa biltzen ditu eta 433 milioi euroko aurrekontua du\nEusko Jaurlaritzako Ekonomiaren Garapen, Jasangarritasun eta Ingurumen Sailak enpresa txiki eta ertainentzako 2021eko laguntza plana aurkeztu berri du. Ekonomia suspertzea eta kalitatezko enplegua sortzea da laguntza hauen helburua, garapen jasangarriari arreta berezia eskainiz. Planak, 68 laguntza programa biltzen ditu eta 433 milioi eurok aurrekontua du.\nETE edo enpresa txiki eta ertainei zuzendutako laguntza plan honen aurkezpena egiteko jardunaldia antolatu du Debagoieneko Mankomunitateak bihar goizerako.\nJardunaldia eskualdeko enpresei zuzenduta dago, bereziki tamaina txiki eta ertaina dutenei, industria sektorean dihardutenei eta hauei lotutako zerbitzuetakoei. Biharko saioaren helburua enpresei zuzendutako dirulaguntza eta programen inguruan informazioa ematea da. Horretarako, laguntza lerro ezberdinen inguruko azalpen laburrak antolatu dira.\nAurrez aurre nahiz modu telematikoan jarraitu ahal izango diren jardunaldiok 9:00tatik 10:30tara luzatuko dira. Lehenik, SPRI-Enpresa Garapenerako euskal agentziaren zuzendari nagusi Aitor Urzelaik ETEei zuzendutako laguntza planaren aurkezpena egingo du. Ondoren, berrikuntzarako, eraldaketa digitalerako, garapen industrialerako, nazioartekotzerako, bio-ekonomia, ekonomia zirkularra eta ingurumenerako nahiz trantsizio energetikorako laguntzen berri emango dute erakunde publiko ezberdinetako ordezkariek.\nJardunaldiok presentzialki edo modu telematikoan jarraitu ahal izango dira baina aurrez izena ematea beharrezkoa da. Argibide gehiagorako edo izena emateko Debagoieneko Mankomunitateko Garapen Agentziara jo behar da, honako telefono zenbakira deituta: 943 793 090.


Aurrematrikula eginez gero, eskaintza berezia: %5eko deskontua, lehentasuna eta ordainketa malguagoa.\nAzken eguna: uztailaren 8a.\nNon: www.aek.eus webgunean edo AEKren edozein euskaltegitan.\nAurrematrikula eginez gero, heldu den ikasturteko ikastaroen prezioan %5eko beherapena.\nAzken eguna: uztailaren 3a.\nAurrematrikula egiteko sartu hemen.\nInformazio interesgarria ELAIDEn\nZure herriko edo bailarako euskaltegian dituzun aukerak ezagutu nahi badituzu, ELAIDEko euskaltegien atalean Nafarroako euskaltegien helbide eta telefonoak aurkituko dituzu.\nGogoan izan zenbait toki-entitatek euskaltegian izena emateko dirulaguntzak ematen dituztela. Begiratu ELAIDEko dirulaguntzen atala.


Titulua lortzeko aukera guztiak galdu ondoren Eunate Aguirre venezuelan gailendu zaio Isabela Sousari - basqueteam\nTitulua lortzeko aukera guztiak galdu ondoren Eunate Aguirre venezuelan gailendu zaio Isabela Sousari\nBrasildarrak IBA TOUR zirkuituko txapeldun izateko behar zituen puntuak eskuratu zituen\nDotore, era ezinhobean esan zion agur Eunate Aguirrek IBA TOUR 2010 zirkuituko tituluari. Sopeloztarrak denboraldiko azken txanpa bikaina burutu du baina erregulartasun horrek ez dio ahalbidetu Isabella Sousa brasildarra gainditzea. Lehen aldiz lortu du garaipena Sousak, zirkuituko lehen saioetan lortutako abantaila baliatuz. Surfing bikaina burutu zuen Eunatek Venezuelako Isla Margaritan, oraindik Tomás urakanak itsasoan utzitako arrastoa somatzen zela. Eunateren hitzetan "olatu luze eta trinkoetan" moldatzen da hobekien bere surfeatzeko era eta aipatutako olatuek maila bikaina erakustea ahalbidetu zuten.\nFinalean erraz menderatu zuen Isabella Sousa txapelduna, 7 puntuko bi olaturekin brasildarrak egindako 5 puntuen aurrean. Emaitza honekin Eunatek txapelketako bigarren postua ia zihurtatu du proba bakar baten faltan, hain zuzen ere, Kanaria Handietako "El Confitalen" jokatuko dena abenduaren hasieran.\nBasque Teameko surflariak Johanne Defayren aurka galdu du finalean Mundu mailako eliteko rider-ak bertan zirela, World Surf of League-ak ekitaldiak sustatu ditu Frantzian eta Portugalen 2020ko irailaren amaieran eta urriaren hasieran. Lehenengoa French Rendez-Vous of Surfing izan zen, Angelun, non Andy Criere Basque Teameko surflaria txapeldunorde izan zen, eta bigarrena Ericeiran jokatutako MEO Cup of […]\nHirutik hiru Tania Calvorentzat Apeldoornen jokatutako Munduko Kopan\nBasque Teameko Tania Calvo pistako txirrindulariak hiru probatan parte hartu du eta hiruretan dominaren bat eskuratu du. Calvok, Holandan jokatutako Munduko Kopan garaipena lortu du Helena Casasekin batera abiadura olinpikoan, zilarra banakako abiaduran eta brontzea 500 metroko lasterketan. Horrez gain, gaur jokatutako probaren ondoren, Tania Calvo Munduko Kopako lider jarri da abiadurako sailkapenean.\nIñigo Peña eta Paco Cubelos K2-1.000 metroko finalerako sailkapen zuzenaren bila sartu dira uretara baina eslovakiarren, serbiarren eta poloniarren ondoren iritsi dira helmugara, laugarren tokian, eta hori dela eta finalerdia jokatu behar izan dute. Iñigok adierazi duenez, Belgradeko beroak eta hezetasunak kalte egin diete. Arratsaldean, dena den, egoerari buelta eman diote eta nekeari aurre eginda, […]


Lankide eztabaida:Asier Barre - Wikipedia, entziklopedia askea.\nLankide eztabaida:Asier Barre\nOngi etorri, Asier Barre, euskarazko Wikipediara!\n1 Biologia eta geologia lehiaketako SARIA\n2 Paul Puhallo von Brlog\n3 Erich von Falkenhayn\n4 «Islam» artikuluari gehitutako eduki desegokia\n5 Erreferentzien erabilera okerra\n6 Txirrindularitza lasterketak\nBiologia eta geologia lehiaketako SARIAAldatu\nKaixo Asier Barre! ZORIONAK ekaineko lehiaketako hirugarren saria irabazteagatik! Honen bidalketa kudeatzeko, idatzi mesedez zure izena eta helbidea hezkuntza@wikimedia.eus helbide elektronikora. Mila esker! --Edagit; (erantzun hemen) 08:16, 1 uztaila 2019 (UTC)\nPaul Puhallo von BrlogAldatu\nKaixo, ikusi ahal izan dudanez Paul Puhallo von Brlog orrialdea aldatzen egon zara informazioa gehituz. Mesedez, aldaketak egin baino lehen ortografia akatsak bilatu hainbat daudelako. Eskerrik asko. -SRAbian (eztabaida) 10:58, 20 uztaila 2019 (CEST)\nErich von FalkenhaynAldatu\nIkusi ahal izan dudanez, orrialde honetan infomazioa ere gehitu duzu baina Euskera maila ez da izan zitekeena. Mesedez, itzultzaile bat erabiltzen ari bazara, geldi zaitez, edo gutxienez egiaztatu itsatsi duzuna Euskera onean dagoela, bestela beste batek zuzendu beharko du. Eskerrik asko. -SRAbian (eztabaida) 13:25, 20 uztaila 2019 (CEST)\n«Islam» artikuluari gehitutako eduki desegokiaAldatu\nEskerrik asko Wikipedia edukiz osatzeko gogoz aritzeagatik, baina kontuz: edozein edukik ez du balio. Artikulu batean irakurleari gezurrezko informazioa sartzea, entziklopedikoa ez den idazkera erabiltzea edo hizkuntzaren arauen kontrakoak diren testuak jartzea onartezina da. «Islam» artikuluan, adibidez, euskararen sintaxia, gramatika eta hiztegia inola ere errespetatzen ez dituzten testuak jarri dituzu («rebelazio», «Sunismoa eta Xiismoak bost ardats nagusien inguruan mugitzen dira», Mahoma profetari Mohammed deitzea...); Santa Sofia tenplua aipatzeko Ayasofia izena erabili duzu, katolikoa izan zela adierazi duzu (baina Eliza Ortodoxoarena izan zen, eta ez Katolikoarena), Ahmed Sultana mezkitaren argazki bat jarri diozu...\nTira, horrelako testu bat jartzea, alferrikakoa ez ezik, kaltegarria ere bada Euskal Wikipediarako. Mesedez, kontu handiz ibili zer testu eta eduki txertatzen dituzun: hobe da ekarpen txikia eta ona, eta ez handia eta txarra. Gainera, ekarpen txarra izanez gero, segur aski neuk edo beste edozein wikilarik ezabatuko dizu, alferrikakoa izango da zure lana.\nKontuan izan, gainera, testu egokiak txertatzeko trebetasuna eta jakintza ez badituzu, badaudela ekarpenak egiteko beste bide batzuk: irudiak txertatzea, akatsak zuzentzea, eta abar, eta abar.\nAnimo. Laguntzarik behar izanez gero, badakizu Txokoan laguntzeko prest gaudela. --Xabier Armendaritz\n2019-09-24, 08:13 (UTC)\nAupa, ez dakit hemen idats dezakedan edo ez. Ez naiz oso trebea teknologiarekin, testuak beste hizkuntzetatik euskerara ekartzen ditut besterik ez. Argazkiak igotzen ikasi dut eta hori egin dut azken egunotan. Argazkia nire oporretan atera nuen eta agian erratu naiz, barkatu. Katolikoa ez zen, kristaua jarri nahi nuen (erratu egin nintzen) eta izenei buruz ez nuen inolako polemikarik sortu nahi, horregatik modu etzanean idatsi dut izen originalak edo antzinean erabilitakoak eta aldatu behar badira aldatzeko(vascuence idatsi edo euskera idatsi, ez daukat inolako arazorik, ulertzeko jakintasun nahikoa daukate eta). Textua ulergarria da eta ideaik argiak dira (nire ustez). Eskerrik asko —Aurreko iruzkin sinatugabea Asier Barre (eztabaida • ekarp.) lankideak idatzi du (data: 2019-09-24, 14:22).\nAupa, informazio asko gehitu dut eta kendu egin dute argazki batean erroreak idatsteagatik eta izenen moduagatik (vascuence/euskera) erabiltzeagatik adibidez. Hitz hoiek modu etzanean idatzi ditut argi geratzeko eta ezabatu egin dute dena. Ikaragarria nola deuzezten den besteon lana,... —Aurreko iruzkin sinatugabea Asier Barre (eztabaida • ekarp.) lankideak idatzi du (data: 2019-09-24, 14:29).\nAsier, ondo egin duzu hemen idatzita. Izan ere, eztabaida orri bat da, eta gai honetaz hitz egiteko balio du. Hori bai, eztabaida orrietan idazten duzun aldiro, zure testua sinatu beharko zenuke.\nZure erantzuneko goiko bi paragrafo horiek irakurrita, garbi dago zailtasunak dituzula testu bat gutxieneko kalitatearekin idazteko, ortografiaren, lexikoaren eta sintaxiaren aldetik. Animatzen zaitut euskaraz ondo idazten ikastera, Euskarazko Wikipedian testu ekarpen baliotsuak egin ahal izateko.\nHala ere, gorago idatzi dizudan bezala, testuak idaztea ez da Wikipedian ekarpenak egiteko modu bakarra. Euskaraz ondo idatzi gabe ere, bestelako ekarpenak egin ditzakezu; baina testuak idazten jarraitzen baduzu, kontuan izan ezabatuak izan daitezkeela, entziklopedia batean agertzeko gutxieneko kalitaterik ez badute. Ondo izan. --Xabier Armendaritz\n2019-09-24, 13:11 (UTC)\nKontutan izanda lehiaketa bat dagoela eta artikulu horiek idasten ari garela, gutxienekoa da esatea argazkia txarto dago, aldatu, erratu zara eta, eta zuk(asier) idasten ari zaren artikulua hilabete honetan (bukatu ez den lehiaketan eta abar) eta gainera letra etzanaz jarri dituzun 1000 hitzetatik 30 zuzendu ditzakezuz. mila esker onda dauden 970 hitzengatik. Lasai, ez dut ezer gehiago idatziko. Ondo izan\nErreferentzien erabilera okerraAldatu\nKaixo Asier Barre:\nHego euskal herriko kopa eta David Seco artikuluetan txertatu dituzun erreferentziak ikusita, erreferentziak era okerrean erabiltzen ari zarela abisatzeko idazten dizut. Erreferentziak artikularen egiaztagarritasuna bermatzeko dira.\nHego euskal herriko kopa artikulan Gorlizeko Mendibike elkarteari txertatu diozun erreferentzia barne esteka baten funtzioa betetzen ari da, beraz Gorlizeko Mendibike elkartea izan beharko luke; David Seco artikuluaren hasieran txertatu duzuna, kanpo estekak atalean joan beharko luke.\nAgian Wikipedia:Egiaztagarritasuna, Laguntza:Estekak , Laguntza:Erreferentziak , Wikipedia:Estilo gida#Erreferentziak eta oharrak eta Wikipedia:estilo gida#Atal bereziak irakurri beharko zenituzke.\nOndo izan, -Lainobeltz (eztabaida) 16:14, 20 urtarrila 2021 (CET)\nGabon Asier! Zorionak egindako ekarpenengatik! Bazen garaia, hainbeste txirrindularitza zale gurean eta hain artikulu gutxi!\nInoiz lasterketei buruzko artikuluak egitea bururatzen bazaizu, ikusi Apeninoetako Giroan egindakoa. Aspalditik genituen txantiloiak eguneratu ditut eta (ene ustez) erabilgarriak dira oso. Wikidatatik informazio pila bat hartzen dute eta datuak automatikoki bertatik eguneratzen dira. Galderaren bat baduzu... badakizu!. Ondo izan. --Marklar (eztabaida) 21:28, 2 otsaila 2021 (CET)\nAzken aldaketa 2 otsaila 2021(e)an, 22:28(e)tan\nOrriaren azken aldaketa: 2 otsaila 2021, 22:28.


Argiaren faktura murriztu eta kontratuak hobetzeko aholkuak eman ditu Irache kontsumitzaileen elkarteak - Mendialdea - Erran.eus\nArgiaren faktura murriztu eta kontratuak hobetzeko aholkuak eman ditu Irache kontsumitzaileen elkarteak\nTtipi-Ttapa 2021-03-27 14:00\nIrache Nafarroako Kontsumitzaileen Elkarteak egin duen inkesta baten arabera, nafarren %35ek ez daki zer egin behar duen energiaren kontsumoan eraginkorragoak izateko eta argindarraren fakturan aurrezteko.\nHasteko aholku on bat: hartu ohitura gasaren eta elektrizitatearen fakturak irakurtzeari 5-10 minutu eskaintzeko etxera iristen direnean: zenbat kilowatt-ordu kontsumitzen dituzun, kilowatt horietako bakoitza zenbat kostatzen zaizun, eta abar. Aztertu fakturetan egoten diren grafikoak, hilabete bakoitzean gehiago edo guttiago kontsumitzeko joera ote duzun egiaztatzeko, eta pentsatu zeintzuk izan daitezkeen horren arrazoiak (ordutegi aldaketak, etxean lagun gehiago izatea, etxetresna elektriko berriak, eta abar).\nKontsumoa nola murriztu dakitenen artean (%35), erabiltzen duten neurririk hedatuena ordutegi-diskriminazioa da. Ordutegi-diskriminazioari esker, argiaren prezioa merkeagoa da energia gastatzen den ordu-tartearen arabera. Oro har, aurrezpen handiagoa lortzeko, etxeko planifikazioa eta ohiturak egokitzea beharrezkoa da, hala nola etxetresna elektrikoak, garbigailua edo ontzi-garbigailua, argindarra merkeen dagoen orduetan martxan jartzeko (normalean, gauekoak eta goizeko lehenengoak).\nKalkuluen arabera, batez bertze, etxe batek urtean gutienez hirurogei euro aurreztu ditzake ordutegi-diskriminazioarekin. Ziurrenik, ekainetik aurrera, argindarraren prezioak hiru tarte izanen ditu ordutegi diskriminazioz araututako tarifaren bezero guztientzat (PVPC edo Borondatezko Prezioa Kontsumitzaile Ttikiarentzat kontratua dutenentzat).\nKontratatutako potentzia aldatzea, kontsumo errealera egokitzen ez bada\nHerritarrek argiaren fakturan gutiago gastatzeko ezagutzen duten hurrengo neurria (%19) kontratatutako potentzia optimizatzea da. Kontratatutako energia zenbat eta handiagoa izan, orduan eta gehiago ordainduko da termino finkoagatik. Etxe batean 5 kW-ko potentzia izatetik 3,30 kW-ko potentzia izatera pasatzeak, urtean 82 euro aurreztea ekar lezake.\nKontuan izan behar da gaur egun urtean behin bakarrik alda daitekeela potentzia, eta horrek kostu bat duela: potentzia igotzeak 50 € inguruko kostua izan dezake, baina 10 € inguru jeisteak. Hori bai, potentzia aldatu baino lehen komeni da ongi kalkulatzea zenbatekoa den etxeko kontsumo erreala.\nKonparatu merkatuan daude eskaintzen artean eta kontuan hartu eskaintza batzuk lotuta dituzten zerbitzuak\nAurrezteko bertze neurri bat da gure beharretara gehien egokitu daitekeen eta merkeagoa izan daitekeen kontratua aukeratzea da. MLBNren konparatzailearen arabera, argi eta gas kontratu baten eta bertze baten artean urtean 184 euroko aldea egon daiteke. Bertze puntu garrantzitsu bat, eskaintzari lotutako zerbitzuak dira, kasu batzuetan 200 € baino gehiagoko kostua izan dezaketenak.\nIkusi hemen kontsumoa murrizteko ohitura on batzuk\nKontratuan aurrezteaz gain, etxeko ohitura batzuekin gastu energetikoa murriztu daiteke. Hauek dira kontuan hartu beharreko gako batzuk:\nA energia-efizientziako etxetresna elektrikoek % 50 energia gutiago kontsumitu dezakete.\nKontsumo urriko bonbillek normalean baino 8 aldiz gehiago irauten dute.\nMikrouhin-labe batek ohiko labeak gastatzen duen energiaren %60 eta %70 artean aurrezten du.\nEtxearen isolamendu termiko onak berokuntzan edo aire girotuan %30era arteko aurrezpen ekonomikoa dakar.\nBerogailuaren tenperatura-maila altuagoa den neurrian, gastua %6 eta %8 artean handitzen da.\nGarbigailuaren programa 30 gradutan jartzeak, 60 gradutan jarri beharrean, gastua erdira murriztea ekarriko du.\nAutokontsumoa, bertze aukera bat\nEguzki-panelak edo energia-autokontsumorako sistemaren bat instalatzeko aukera ere baloratzea komeni da. Azterlan batzuen arabera, autokontsumoak %30 eta %50 arteko aurrezpena ekar diezaioke kontsumitzaileari. Hala ere, panelak instalatzeak inbertsio handia da eta aukera hori aukeratu aurretik, proiektuaren azterketa zehatza egitea komeni da.


Gutuna: Mikel Bordari erantzuna - Orio - Karkara.eus\nGutuna: Mikel Bordari erantzuna\nKarkara 2019-06-01 11:00\nKarela Kiroldegiko igerilekua.\nAtzo etxez etxe banatu zen Karkara aldizkariaren 406. zenbakian, gutunen atalean, Karela kiroldegiaren gutuna argitaratu zen, baina ez da osorik agertzen. Hona hemen gutun osoa.\nApirilean Karela kiroldegiari erreferentzia egiten zion idatzia argitaratu zen Karkara aldizkarian. Bertan, okerrak diren baieztapen ugari egin ziren, eta beharrezkoa ikusten dugu erantzun bat ematea.\nLehenik eta behin, Donostiako kirol txartelarekin konparatzen zaigu. Komenigarria da azaltzea BPXport-ek kudeatzen dituela Donostiako kiroldegietako kirol jarduerak (Fortuna eta Bera Berarenak izan ezik) eta beraz, informazio zuzena dugula arlo horretan. Argitze aldera esan:\nDonostiako Kirol Patronatuko kiroldegietan ez dago doako jarduerarik. Ikastaroetan parte hartzeko, aparteko kuota bat ordaindu behar da.\nKarelan abonatu kuotarekin igerilekua, fitness aretoa, tatamia, sauna eta rokodromoa erabili daitezke dohainik. Gainera, kuota berdinaren barnean Xpress ikastaroak eta jarduera bereziak daude, kirol aholkularitzarekin batera.\nDonostiako kirol txartelaren prezioa euro ehunenetan zehazten den bitartean, Orioko abonatu kuota 25 euro direla baieztatzen da, berez 24 euro direnean. Biribilketak egiteko modu bitxia...\nKontrakoa esan arren, Karelan kuota murriztuak daude ondorengo bazkide motentzat: ikasleak, pentsiodunak, langabetuak, ezinduak, guraso bananduak, 65 urte baino gehiago dituztenak eta umezurtzak.\nOro har padel alokairuak kuotatik kanpo geratu ohi dira, Donostiako kirol instalakuntzetan bezala.\nGaia aurkezteko moduan ados ez egon arren, kalitatearen atalean egiten diren erreferentziak errespetatzen ditugu. Azpiegitura guztiek izaten dituzte arazoak (batez ere urteak bete ahala) eta Karela ez da salbuespena. Gure baliabide eta ahalegin guztiak jartzen ditugu arazoak konpondu eta ahalik eta eragozpen gutxien sortzeko.\nEspazioaren inguruan, txikia geratu dela azpimarratzen da. Zentzu honetan gauza gutxi egin dezakegu, instalakuntza berri bat eraikitzea ez bada erantzuna. Kontutan izan erabiltzaile asko eta anitzak daudela, eta bakoitzak erabiltzen dituen zerbitzuetan espazio gehiago nahi izaten duela beti. Karelaren espazioaren errealitatea eta ezaugarriak kontutan izanik, 2014tik egin den banaketa arrazoigarriena eta egokiena dela uste dugu.\nBestalde, ordutegiaren kasuan, sarritan azaldu den bezala, ez da BPXport-en erabakia. Kudeaketa baldintza batzuk ditugu eta horiek betetzeaz arduratzen gara.\nUdako itxiera teknikoa berriz, ezinbestekoa da Osasun Sailak 32/2003 dekretuari jarraituz eskatzen dituen baldintzak betetzeko. Legea betetzeaz ari gara eta ez enpresak apeta hutsez egiten duen zerbaitez. Kalitatea eskatzen den bezala, bidezkoa eta ulerkorra iruditzen zaigu kalitate hori bermatuko duen lanak egin ahal izateko urtean bi asteko itxiera egitea.\nErabiltzaileen iritziak jakiteko inkestak erabiltzen ditugu eta bertan jasotako ekarpen guztiak hartzen dira kontutan. Eskaerak ditugun baliabide eta aukeren baitan erantzuten ditugu, beti ere ikuspegi orokorraren hobe beharrez, eta ez banakakoek eskatzen dutenari soilik erantzuteko.\nAmaitzeko azken hausnarketa egin nahi genuke. Zerbitzu publiko bat eskaintzen dugu eta ondorioz, kiroltasunez onartzen ditugu kritika guztiak, hobetzen laguntzen digutelako. Hemendik aurrera ere kritikak jasotzen jarraitzea espero dugu, negatiboak noski, eta positiboren bat ere beharbada... Hori bai, kasu guztietan eskertzekoak dira gutxieneko batzuk: informazio zuzena eta begirunea. Ez dago ikasteko adin tarterik.